“Dukɔ Si Ƒe Mawu Yehowa Nye” | Nusɔsrɔ̃\nGBE BUBU Afrikaans Albanian Amharic Arabic Argentina Tokunɔgbe Armenian Aymara Azerbaijani Azerbaijani (Cyrillic) Bengali Bicol Bislama Brazil Tokunɔgbe Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Cibemba Cinyanja Colombia Tokunɔgbe Croatian Czech Dangme Danish Drehu Dutch Efik Estonian Eŋlisi Eʋegbe Finnish Franse Ga Garifuna Georgian German Greek Guarani Gujarati Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Italian Italy Tokunɔgbe Japan Tokunɔgbe Japanese Kannada Kazakh Kikaonde Kikuyu Kiluba Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Marathi Mauritian Creole Maya Mazatec (Huautla) Mexico Tokunɔgbe Mixe Mongolian Moore Nahuatl (Central) Ndebele Ndonga Nepali Ngabere Norwegian Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Romanian Russian Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Thai Tigrinya Totonac Tshiluba Tsonga Turkish Turkmen Turkmen (Cyrillic) Tuvaluan Twi Tzotzil Ukrainian Urdu Uruund Uzbek Venda Vietnamese Wallisian Waray-Waray Wayuunaiki Wolaita Xhosa Zande Zulu\n“Woayra dukɔ, si ƒe Mawu Yehowa nye!”—PSALMO 144:15.\nKPƆE ÐA BE ÀTE ŊU AÐO WO ŊU HÃ\nTso ɣekaɣie Yehowa tia ame aɖewo be woanye ye tɔ koŋ le anyigba dzi?\nGɔmesese ka nue wòle be Israel-viwo nanye ɖasefowo ƒe dukɔ na Yehowa le?\nNu kae fia be Israel mewɔ nuteƒe o, eye nya kae Yehowa gblɔ ɖi?\n1. Nu kae nye ame aɖewo ƒe susu ku ɖe ame siwo subɔa Mawu ŋu?\nAME geɖewo gblɔna egbea be subɔsubɔha xɔŋkɔ siwo li la mewɔa nu boo aɖeke tsɔ kpena ɖe ameƒomea ŋu o. Ame aɖewo lɔ̃na ɖe edzi be Mawu mekpɔa ŋudzedze ɖe wo ŋu o, elabena womefiaa Mawu ŋuti nyateƒea o eye wowɔa nu gbegblẽwo. Ke hã wogaxɔnɛ sena be Mawu bua ame nyui siwo le subɔsubɔhawo katã me be wonye ye subɔlawo. Gake ɖe esia nye nyateƒea? Alo ɖe Mawu di be ame siwo le ye subɔm la nado go le alakpasubɔsubɔ mea? Be míakpɔ ŋuɖoɖoa la, na míadzro nu si Biblia gblɔ tso Yehowa subɔla vavãwo ƒe ŋutinya ŋu me kpɔ.\nMAWU BLA NU KPLE EƑE AMEWO\n2. Ame kawoe va zu Yehowa ƒe amewo? Nu kae de dzesi wo be wole ƒomedodo tɔxɛ me kple Yehowa? (Kpɔ nɔnɔmetata si le nyati sia ƒe gɔmedzedze.)\n2 Anɔ abe ƒe 4,000 ye nye esi va yi la, Yehowa tia ame aɖewo be woanye ye tɔ koŋ le anyigba dzi. Wogblɔ tso Abraham ŋu le Biblia me be enye “fofo na ame siwo katã si xɔse le,” eye wònye ƒome gã aɖe si me dɔla alafa geɖewo le la ƒe ta. (Romatɔwo 4:11; 1 Mose 14:14) Le Kanaan la, wobua Abraham amegãe. (1 Mose 21:22; 23:6) Yehowa bla nu kple Abraham kpakple eƒe dzidzimeviwo. (1 Mose 17:1, 2, 19) Mawu gblɔ na Abraham be: “Nye nubabla, si le mía kpli mi kple megbewòviwo dome, si me dim mele be, mialé ɖe asi la, enye esi: Woatso aʋa na ŋutsu sia ŋutsu le mia dome!” Eye wògblɔ kpee be: “Esia anye mía kple mia dome nubabla la ƒe dzesi.” (1 Mose 17:10, 11) Eya ta wotso aʋa na Abraham kple eƒemetɔ siwo katã nye ŋutsuwo. (1 Mose 17:24-27) Aʋatsotsoa de dzesi Abraham ƒe dzidzimeviwo be wonye ame siwo le ƒomedodo tɔxɛ me kple Yehowa.\n3. Aleke wòdzɔe be Abraham ƒe dzidzimeviwo va zu dukɔ?\n3 Vi 12 ye nɔ Abraham ƒe tɔgbuiyɔvi Yakob, alo Israel, si. (1 Mose 35:10, 22b-26) Le ɣeyiɣi aɖe megbe la, viaŋutsu siawo va zu Israel to 12-awo fofowo. (Dɔwɔwɔwo 7:8) Wokplɔ Yakob vi Yosef yi ɖe Egipte, eye emegbe Farao tsɔe ɖo ɖoƒe kɔkɔ aɖe. Esi dɔ aɖe to la, Yosef ye wotsɔ ɖo nuɖuɖu dzi kpɔkpɔ ƒe dɔa nu le dukɔ bliboa me. Le dɔ si to ta la, Yakob kple eƒe ƒomea ʋu va tsi Egipte. (1 Mose 41:39-41; 42:6) Yakob ƒe dzidzimeviwo va sɔ gbɔ ale gbegbe eye woɖɔ wo be “dukɔha,” alo ameha gã aɖe.—1 Mose 48:4; mixlẽ Dɔwɔwɔwo 7:17.\nYEHOWA XƆ NA EƑE AMEWO\n4. Le gɔmedzedzea me la, aleke Egiptetɔwo kple Yakob ƒe dzidzimeviwo dome nɔ?\n4 Yakob ƒe dzidzimeviwo nɔ Egipte ƒe akpa si woyɔ be Gosen la ƒe 200 kple edzivɔ. (1 Mose 45:9, 10) Farao na Israel-viwo va nɔ Egipte, elabena edze si Yosef eye wòdea bubu eŋu. (1 Mose 47:1-6) Wo kple Egiptetɔwo nɔ anyi le ŋutifafa me abe ƒe 100 ene. Israel-viwo nye lãnyilawo, eye wonɔ du suewo me. Togbɔ be Egiptetɔwo nyɔa ŋu lãnyilawo hã la, woɖo to Farao eye wolɔ̃ be Israel-viwo nanɔ yewoƒe duwo me.—1 Mose 46:31-34.\n5, 6. (a) Aleke nɔnɔmeawo va trɔ na Mawu ƒe amewo le Egipte? (b) Aleke wòdzɔe be womewu Mose o, eye nu kae Yehowa wɔ na Eƒe amewo?\n5 Le ɣeyiɣi aɖe megbe la, Egiptetɔwo wɔ Israel-viwo kluviwoe. Biblia gblɔ be: “Fia yeye aɖe ɖu fia le Egipte, ame si menya naneke le Yosef ŋuti o. Eye wògblɔ na eƒe dukɔ la bena: ‘Mikpɔ ɖa, Israel-dukɔ la sɔ gbɔ, eye wòsẽ ŋu wu mí.’” Le esia ta, Egiptetɔwo zi Israel-viwo dzi be woamè anyikpewo, woawɔ agbledɔwo kple dɔ sesẽ bubu siwo kluviwo wɔna. Wosẽ ŋuta le Israel-viwo ŋu.—2 Mose 1:8, 9, 13, 14.\n6 Farao sia gade se hã be ne Israel-vi aɖe dzi ŋutsuvi la, woawu ɖevia. (2 Mose 1:15, 16) Le ɣemaɣi la, Israel nyɔnu aɖe si ŋkɔe nye Yoxebet la dzi Mose. Esi Mose xɔ ɣleti etɔ̃ la, dadaa tsɔe ɣla ɖe aƒla siwo le Nil-tɔsisia to la me. Eteƒe medidi o, Farao vinyɔnu la va fɔ Mose eye wòtsɔe abe via ene. Eɖe mɔ na Mose dada be wòakpɔ edzi esime wònɔ tsitsim. Emegbe Mose va zu Yehowa subɔla wɔnuteƒe. (2 Mose 2:1-10; Hebritɔwo 11:23-25) Yehowa kpɔe be yeƒe amewo le fu kpem, eya ta eto Mose dzi kplɔ Israel-viwo dzoe le Egipte. (2 Mose 2:24, 25; 3:9, 10) Ale Yehowa ‘ɖe’ Israel-viwo.—2 Mose 15:13; mixlẽ 5 Mose 15:15.\nMAWU ƑE AMEWO VA ZU DUKƆ\n7, 8. Aleke wòdzɔe be Yehowa ƒe amewo va zu dukɔ kɔkɔe?\n7 Togbɔ be Yehowa mena Israel-viwo zu dukɔ si si sewo kple nunɔlanyenye ƒe ɖoɖo le haɖe o hã la, etia wo be woanye yeƒe amewo. Esia tae Mawu gblɔ na Mose kple Aron be woagblɔ na Farao be: “Ale Yehowa, Israel ƒe Mawu la, gblɔ esi: ‘Ðe asi le nye dukɔ la ŋuti, bena wòayi aɖaɖu ŋkekenyui nam le gbedzi!’”—2 Mose 5:1.\n8 Gake Farao medi be yeaɖe asi le Israel-viwo ŋu woadzo o. Be Yehowa naɖe eƒe amewo la, ehe fuwɔame ewo va Egiptetɔwo dzi, eye emegbe la, etsrɔ̃ Farao kple eƒe aʋakɔwo le Ƒudzĩa me. (2 Mose 15:1-4) Hafi ɣleti etɔ̃ naɖo la, Yehowa bla nu kple Israel-viwo le Sinai-toa gbɔ hegblɔ be: “Ne miaɖo to nye gbe, eye mialé nye nubabla me ɖe asi la, ekema mianye tɔnye koŋ le dukɔwo katã dome.” Yehowa gblɔ hã be woanye “dukɔ kɔkɔe” na ye.—2 Mose 19:5, 6.\n9, 10. (a) Abe ale si woɖe emee le 5 Mose 4:5-8 ene la, aleke Sea na be Israel-viwo to vovo tso dukɔ bubuwo gbɔe? (b) Nu kae wòle be Israel-viwo nawɔ atsɔ aɖee afia be yewonye “dukɔ kɔkɔe na Yehowa”?\n9 Le ƒe alafa siwo do ŋgɔ me la, ƒome ƒe tawo, ʋɔnudrɔ̃lawo kple nunɔlawoe nɔ Yehowa ƒe amewo nu. Esime Israel-viwo nɔ Egipte la, alea koe nuwo nɔ hafi wova zu kluviwo. (1 Mose 8:20; 18:19; Hiob 1:4, 5) Gake esi Yehowa ɖe Israel-viwo tso kluvinyenye me le Egipte megbe la, ena sewo woamawo, si wɔe be woto vovo tso dukɔ bubuwo katã gbɔ. (Mixlẽ 5 Mose 4:5-8; Psalmo 147:19, 20) Le Sea me la, woɖo ame aɖewo koŋ be woanye nunɔlawo na dukɔa. Azɔ hã, Sea bia be “ame tsitsiwo,” siwo ŋu wodea bubui le woƒe sidzedze kple nunya ta la, nanye ʋɔnudrɔ̃lawo. (5 Mose 25:7, 8) Sea na mɔfiame ameawo ku ɖe woƒe tadedeagu kple gbe sia gbe gbenɔnɔ ŋu.\nYehowa na sewo Israel-viwo, si wɔe be woto vovo tso dukɔ bubuwo katã gbɔ\n10 Esi wòsusɔ vie Israel-viwo nage ɖe Ŋugbedodonyigbaa dzi la, Yehowa gate gbe ɖe eƒe seawo dzi na wo. Mose gblɔ na wo be: “Yehowa ka ɖe edzi na wò egbea bena, ànye eya ŋutɔ ƒe dukɔ, abe ale si wòdo ŋugbe na wò ene, eye nàlé eƒe sewo katã me ɖe asi, yeatsɔ wò aɖo gã ɖe dukɔ, siwo katã wòwɔ la nu hena eƒe kafukafu, bubu kple atsyɔ̃ɖoɖo, eye nànye dukɔ kɔkɔe na Yehowa, wò Mawu la.”—5 Mose 26:18, 19.\nDUKƆ BUBU ME TƆWO ATE ŊU ASUBƆ KPLE MAWU ƑE AMEWO\n11-13. (a) Ame kawo hãe va wɔ ɖeka kple Mawu ƒe amewo le tadedeagu me? (b) Ne dukɔ bubu me tɔwo di be yewoasubɔ Yehowa la, nu kae wòhiã be woawɔ?\n11 Togbɔ be Israel-viwoe nye Yehowa ƒe ame tiatiawo le anyigba dzi hã la, eɖe mɔ na dukɔ bubu me tɔwo be woanɔ wo dome. Le kpɔɖeŋu me, Biblia gblɔ be amedzro geɖewo, siwo dome Egiptetɔwo le, la yi kple Israel-viwo esi Mawu kplɔ wo tso Egipte. (2 Mose 12:38) Anɔ eme be Farao ŋuti me siwo wɔ Mose ƒe nuxlɔ̃amea dzi esi fuwɔame adrelia va la hã nɔ wo dome.—2 Mose 9:20.\nDukɔ bubu me tɔwo ate ŋu asubɔ Yehowa nenye be wowɔ ɖeka kple eƒe ame tiatiawo\n12 Do ŋgɔ teti hafi Israel-viwo natso Yordan-tɔsisia ayi Kanaan la, Mose gblɔ na wo be woalɔ̃ amedzrowo, si fia ame siwo menye Israel-viwo o siwo le wo dome la. (5 Mose 10:17-19) Wogblɔ na Mawu ƒe amewo be ne ame si menye Israel-vi o lɔ̃ be yeawɔ se veviawo, abe Se Ewoawo ene dzi la, woalɔ̃ faa ana wòanɔ wo dome. (3 Mose 24:22) Dukɔ bubu me tɔ aɖewo gɔ̃ hã va zu Yehowa subɔlawo. Le kpɔɖeŋu me, Rut nye Moabtɔ si di be yeasubɔ Yehowa. Egblɔ na Naomi, si nye Israel-vi la be: “Wò dukɔ anye nye dukɔ, eye wò Mawu anye nye Mawu.” (Rut 1:16) Woyɔ dukɔ bubu me tɔ siawo be ame siwo trɔ dzi me zu Yudatɔwo, eye wotso aʋa na wo dometɔ siwo nye ŋutsuwo. (2 Mose 12:48, 49) Edzɔ dzi na Yehowa be yeaɖe mɔ na wo be woava nye yeƒe dukɔ tiatia la me tɔwo.—4 Mose 15:14, 15.\nIsrael-viwo lɔ̃ dukɔ bubu me tɔ siwo nɔ wo dome (Kpɔ memama 11-13)\n13 Edze le Salomo ƒe gbedodoɖawo dometɔ ɖeka me be Yehowa kpɔa ŋudzedze ɖe esubɔla siwo menye Israel-viwo o la ŋu. Le gbedoxɔa ŋu kɔɣi la, Salomo do gbe ɖa be: “Ne du bubu me tɔ hã, ame si metso wò dukɔ Israel dome o, ke boŋ anyigba didi aɖe dzi wòtso va le wò ŋkɔ gã, wò asi sesẽ kple wò abɔ, si nèdo ɖe dzi ta, eye wòva do gbe ɖa le aƒe sia me la, ekema nàsee le nɔwòƒe le dziƒo, eye nàwɔ nu siwo katã ŋuti du bubu me tɔ la le yɔwòm ɖo la, ne anyigba dzi dukɔwo katã nadze si wò ŋkɔ, eye woavɔ̃ wò abe wò dukɔ Israel ene, eye woadze sii bena, wò ŋkɔ woyɔ ɖe xɔ sia, si metu la ŋu!” (2 Kronika 6:32, 33) Le Yesu ƒe ŋkekea gɔ̃ hã me la, woɖe mɔ na dukɔ bubu me tɔ siwo di be yewoasubɔ Yehowa la be woawɔ esia nenye be wowɔ ɖeka kple Eƒe ame tiatiawo.—Yohanes 12:20; Dɔwɔwɔwo 8:27.\nÐASEFOWO ƑE DUKƆ\n14-16. (a) Mɔ ka nue Israel-viwo ava nye ɖasefowo ƒe dukɔ na Yehowa le? (b) Nu kae Yehowa di tso eƒe amewo si egbea?\n14 Israel-viwo subɔ woƒe Mawu, si nye Yehowa, gake dukɔ bubu me tɔwo subɔ mawu bubuwo. Eya ta biabia vevi aɖe va fɔ ɖe te: Ame kae nye Mawu vavã la? Le Yesaya ƒe ŋkekea me la, Yehowa gblɔ be ele be woaɖo biabia sia ŋu abe ale si ko woakpɔ nya aɖe si fɔ ɖe te gbɔe le ʋɔnudrɔ̃ƒe ene. Egblɔ be ne dukɔwo ƒe mawuwo nye mawuwo vavã la, ke woakplɔ woƒe ɖasefowo vɛ. Egblɔ be: “Woƒe ɖasefowo neva, ne woatso na wo, eye woasee ahagblɔ bena: ‘Ele eme.’”—Yesaya 43:9.\n15 Dukɔwo ƒe mawuwo mete ŋu ɖo kpe woƒe mawunyenye dzi o. Legba maƒonuwo koe wonye, eye womate ŋu aʋã hã o, negbe ɖeko wokɔ wo. (Yesaya 46:5-7) Gake Yehowa gblɔ na eƒe amewo, siwo nye Israel-viwo la be: “Miawoe nye nye ɖasefowo kple nye dɔla, si metia, ne mianyae, miaxɔ dzinye ase, eye miadze sii be, nyee. Womewɔ mawu aɖeke do ŋgɔ nam o, eye ɖeke mado megbe nam o. Nyee nye Yehowa, eye xɔnametɔ aɖeke meli kpe ɖe ŋunye o. . . . Miawoe nye nye ɖasefowo, eye nyee nye Mawu.”—Yesaya 43:10-12.\n16 Abe ale si ɖasefowo ɖia ɖase le ʋɔnui ene la, mɔnukpɔkpɔe wònye na Yehowa ƒe amewo be woaɖi ɖase be Yehowa ye nye Mawu vavã ɖeka la. Eyɔ wo be “dukɔ, si mewɔ na ɖokuinye [be woaxlẽ] nya afia le nye kafukafu ŋu.” (Yesaya 43:21) Wonye ame siwo ŋu Yehowa ƒe ŋkɔ le. Esi wònye be Yehowae ɖe Israel-viwo tso Egipte ta la, edi tso wo si be woalɔ̃ faa aɖo to ye ahatsɔ ŋutikɔkɔe ana ye abe woƒe Dziɖulagã ene. Yehowa di tso eƒe amewo si be woawɔ nenema ke egbea. Nyagblɔɖila Mixa ƒo nu tso nɔnɔme si wòle be wòanɔ Mawu ƒe amewo si la ŋu ale: “Ne dukɔwo katã dometɔ ɖe sia ɖe le zɔzɔm le eƒe mawu ƒe ŋkɔ me hã la, míawo ya míazɔ le Yehowa, mía Mawu la ƒe ŋkɔ me ɖaa tegbee.”—Mixa 4:5.\n17. Nu ka tae Yehowa bu Israel be enye wainka si ŋu viɖe aɖeke mele o?\n17 Nublanuitɔe la, Israel-viwo mewɔ nuteƒe na Yehowa o. Wova srɔ̃ dukɔ siwo subɔa mawu siwo nye ati kple kpe, eye woɖi vɔsamlekpui geɖewo hena trɔ̃subɔsubɔ. Anɔ abe ƒe 2,800 ye nye esi va yi la, nyagblɔɖila Hosea tsɔ Israel-viwo sɔ kple wainka si megale ku nyui tsem o. Egblɔ kpee be: “Woƒe dzi dze eve, eya ta woakpɔe ɖe enu.” (Hosea 10:1, 2) Anɔ abe ƒe 150 megbe la, Yeremiya hã tsɔ Israel-vi dzeaglãwo sɔ kple wainka. Eɖɔ wo be wonye wainka nyuitɔ si trɔ va zu wainka si ŋu viɖe aɖeke mele o. Yehowa gblɔ to Yeremiya dzi be: “Ke afi ka wò mawu, siwo nèwɔ na ɖokuiwò la le? Woawo netso kpɔ, be woate ŋu aɖe wò le wò hiãɣi la hã?” Eye wògblɔ kpee be: “Nye dukɔ ŋlɔm be.”—Yeremiya 2:21, 28, 32.\nAme siwo le nubabla yeyea me la anye dukɔ yeye\n18, 19. (a) Aleke Yehowa gblɔe ɖi be yeatia ame bubuwo be woava nye yeƒe dukɔ yeye? (b) Nu ka mee míadzro le nyati si kplɔe ɖo me?\n18 Israel-viwo tse ku gbegblẽ, elabena womesubɔ Yehowa le mɔ nyuitɔ nu o. Womeyi edzi nye eƒe ɖasefowo o, eye wova subɔ trɔ̃wo boŋ. Eya ta Yesu gblɔ na eŋɔli me Yudatɔwo ƒe kplɔla alakpanuwɔlawo be: “Woaxɔ Mawu fiaɖuƒe la le mia si, eye woatsɔe ana dukɔ si tsea eƒe ku la.” (Mateo 21:43) Ame siwo Yehowa ŋutɔ atia koe ate ŋu anye dukɔ yeye, si nye gbɔgbɔ me Israel la me tɔwo. Awɔ ‘nubabla yeye’ kpli wo. Yehowa gblɔ tso wo ŋu be: “Manye Mawu na wo, eye woawo nanye nye dukɔ.”—Yeremiya 31:31-33.\n19 Esi Israel-viwo meva wɔ nuteƒe o la, Yehowa tia gbɔgbɔ me Israel be woanye yeƒe amewo le ƒe alafa gbãtɔ me. Ke ame kawoe nye eƒe amewo egbea? Aleke ame siwo di be yewoanye Mawu subɔlawo la awɔ ade dzesi esubɔla vavãwo? Míadzro esia me le nyati si kplɔe ɖo me.\nNubabla: Nya si dzi ame aɖewo lɔ̃ ɖo le wo nɔewo dome. Yehowa bla nu kple Israel-dukɔa be woazu yeƒe amewo. Esi woto woƒe nuteƒemawɔmawɔ dzi tu nubablaa la, Mawu bla nu yeye kple ame hatsotso bubu\nAme si menye Israel-vi o: Ame si nye dukɔ bubu me tɔ eye menye Israel vidzidzi o


Ðoe Kplikpaa Nànɔ Subɔsubɔha Vavãtɔ Me | Biblia ƒe Nufiafia\nÐoe Kplikpaa Nànɔ Subɔsubɔha Vavãtɔ Me\nNukae nye Biblia ƒe nufiafia ku ɖe legbawo ŋu?\nAleke Kristotɔwo bua subɔsubɔhawo ƒe ŋkekenyuiwoe?\nAleke nàwɔ aɖe wò dzixɔsewo me na amewo nyuie be woagado dziku o?\n1, 2. Nya kawoe wòle be nàbia ɖokuiwò ne èdo le alakpasubɔsubɔ me vɔ megbe, eye nukatae nèbu be nya sia le vevie?\nTSƆE BE èva de dzesii be aɖi xɔ yame katã le nuto si me nèle. Ame aɖe tsɔa dɔwɔƒewo ƒe gbeɖuɖɔ si zu aɖi wuame va nɔa kɔkɔm ɖe nutoa me le bebeme, ale be amewo ƒe agbe va ɖo afɔku me azɔ. Nukae nàwɔ? Ðikeke mele eme o be àwɔ kaba alesi nàte ŋui adzo le nutoa me. Gake le dzodzo vɔ megbe la, àganɔ ɖokuiwò biam se kokoko be, ‘Ðe megbɔ aɖiya sia xoxoa?’\n2 Nɔnɔme ma tɔgbe kee do mo ɖa ku ɖe alakpasubɔsubɔ ŋu. Biblia fia nu be wotsɔ nufiafia kple nuwɔna makɔmakɔwo ƒo ɖi subɔsubɔ mawo. (Korintotɔwo II, 6:17) Ema tae wòle vevie be nàdo le “Babilon gã,” si nye alakpasubɔsubɔ ƒe xexemefiaɖuƒe, la me ɖo. (Nyaɖeɖefia 18:2, 4) Èdo le eme xoxoa? Ne èwɔ afɔɖeɖe sia vɔ la, ke èdze na kafukafu. Gake nu geɖe gahiã wu dodo le alakpasubɔsubɔha me alo ŋkɔwò ɖeɖeɖa le eme ko. Le ema wɔwɔ vɔ megbe la, egahiã be nàbia ɖokuiwò be, ‘Ðe megakpɔa gome le alakpasubɔsubɔhawo ƒe nuwɔna aɖewo me kokokoa?’ Bu eƒe kpɔɖeŋu aɖewo ŋu kpɔ.\nLEGBAWO KPLE TƆGBUI KUKUWO SUBƆSUBƆ\n3. (a) Nukae Biblia gblɔ tso legbawo ŋu, eye nukata wòasesẽ na ame aɖewo be woaxɔ Mawu ƒe nukpɔsusu le nya sia ŋu? (b) Nukae wòle be nàwɔ tso nusianu si wozãna le alakpasubɔsubɔ me si anɔ asiwò ŋu?\n3 Legbawo kple trɔ̃xɔwo le ame aɖewo si le wo ƒeme ƒe gbogbo aɖewoe nye sia. Wole wò hã asiwòa? Ke ɖewohĩ ema ana nàse le ɖokuiwò me be manya wɔ be woado gbe ɖa na Mawu nu mawo siwo wokpɔna la manɔmee o. Ðewohĩ wò dzi ku ɖe nu mawo dometɔ aɖewo ŋu vevie gɔ̃ hã. Gake Mawue agblɔ mɔ si dzi wòle be míato asubɔe, eye Biblia fia nu be medi be míazã aklama kpakpɛwo alo legbawo kura o. (Mose II, 20:4, 5; Psalmo 115:4-8; Yesaya 42:8; Yohanes I, 5:21) Eyata àte ŋu ava nɔ subɔsubɔha vavãtɔ me ne èɖe asi le nusianu si wozãna le alakpasubɔsubɔ me si anɔ asiwò ŋu. Ehiã godoo be nàbu wo abe alesi Yehowa bua woe ene—be wonye “ŋunyɔnu.”—Mose V, 27:15.\n4. (a) Aleke míewɔ nya be tɔgbui kukuwo subɔsubɔ nye nu dzodzro? (b) Nukatae Yehowa de se na eƒe amewo be woagakpɔ gome le gbɔgbɔyɔyɔ nuwɔna aɖeke me o?\n4 Tɔgbui kukuwo subɔsubɔ hã bɔ ɖe alakpasubɔsubɔ vovovowo me. Hafi ame aɖewo nava srɔ̃ Biblia me nyateƒea la, woxɔe se be kukuawo gale agbe le gbɔgbɔmenutowo me eye be woate ŋu akpe ɖe agbagbeawo ŋu loo alo awɔ nuvevi wo. Ðewohĩ èdzea agbagba vevie tsã be yeawɔ nusiwo afa dzi na tɔgbui kukuwo. Gake abe alesi nèsrɔ̃e le agbalẽ sia ƒe Ta 6 lia me ene la, kukuawo megale agbe le afi aɖeke o. Le esia ta, agbagba ɖesiaɖe si woadze be woaƒo nu kpli wo la nye nu dzodzro. Le nyateƒe me la, gbɔgbɔ vɔ̃woe gblɔa nya ɖesiaɖe si adze abe míaƒe ame vevi siwo ku gbɔe wotso ene la. Esia tae Yehowa de se na Israel-viwo be woagate kpɔ be yewoaƒo nu kple kukuawo alo be yewoakpɔ gome le gbɔgbɔyɔyɔ nuwɔna ƒomevi aɖeke me o.—Mose V, 18:10-12.\n5. Ne èsubɔa legbawo alo tɔgbui kukuwo tsã la, nukae nàte ŋu awɔ?\n5 Nukae nàte ŋu awɔ ne èsubɔa legbawo alo tɔgbui kukuwo tsã? Ele be nàxlẽ Biblia ƒe kpukpui siwo fia alesi Mawu bua nusiawoe, eye nàde ŋugble le wo ŋu. Ele be nàtsɔ alesi nèɖoe kplikpaa be yeanɔ subɔsubɔha vavãtɔ me la ade gbedodoɖa me na Yehowa gbesiagbe, eye nàbiae be wòakpe ɖe ye ŋu eƒe nukpɔsusu le nuwo ŋu nanɔ ye hã ye si.—Yesaya 55:9.\nKRISTOTƆ GBÃTƆWO MEÐU KRISTMAS O\n6, 7. (a) Nuka ƒe azãe amewo gblɔna be Kristmas nye, eye ɖe Yesu ƒe nusrɔ̃la siwo nɔ anyi le ƒe alafa gbãtɔ me ɖuia? (b) Le Yesu ƒe nusrɔ̃la gbãtɔwo ŋɔli la, amekawoe ɖua dzigbezãwo?\n6 Alakpasubɔsubɔhawo ƒe azã nyanyɛwo ɖuɖu ate ŋu aƒo ɖi ame ƒe subɔsubɔ. Esia ƒe kpɔɖeŋu ɖekae nye Kristmas ɖuɖu. Wogblɔna be Kristmas nye azã si woɖuna tsɔ ɖoa ŋku Yesu Kristo ƒe dzigbe dzi, eye subɔsubɔha siwo gblɔna be Kristotɔwoe yewonye la katã kloe ɖunɛ. Gake kpeɖodzi aɖeke meli be Yesu ƒe nusrɔ̃la siwo nɔ anyi le ƒe alafa gbãtɔ me ɖu azã ma o. Agbalẽ si nye Sacred Origins of Profound Things (Nu Vevi Kɔkɔewo Dzɔtsoƒe) gblɔ be: “Ƒe alafa eve le Kristo dzidzi megbe la, ame aɖeke menya eƒe dzigbeŋkeke o, eye ame akpa gãtɔ metsɔ ɖeke le esia nyanya me hã o.”\n7 Ne ɖe Yesu ƒe nusrɔ̃lawo nya ŋkeke si dzi wodzii gɔ̃ hã la, womaɖu eƒe dzigbezã o. Nukatae? Elabena numekugbalẽ si nye The World Book Encyclopedia gblɔ be Kristotɔ gbãtɔwo “bua dzigbezã ɖuɖu be enye trɔ̃subɔlawo ƒe kɔnu.” Fia eve siwo menye Yehowa subɔlawo o ƒe dzigbezãɖuɖu ŋu koe Biblia ƒo nu tsoe. (Mose I, 40:20; Marko 6:21) Trɔ̃subɔlawo ɖua woƒe mawuwo ƒe dzigbezãwo hã. Le kpɔɖeŋu me, Romatɔwo ɖua woƒe mawunɔ Diana ƒe dzigbezã le May 24 lia dzi. Eye le ŋkeke si kplɔe ɖo dzi la, woɖua ɣemawu Apollo ƒe dzigbezã. Eyata trɔ̃subɔsubɔ mee dzigbezãɖuɖu dzɔ tso, ke menye Kristotɔwo gbɔe wòdzɔ tso o.\n8. Ðe ɖekawɔwɔ si le dzigbezãwo ɖuɖu kple aʋatsodzixɔse dome la me.\n8 Susu bubu aɖe hã gali si ta Kristotɔ siwo nɔ anyi le ƒe alafa gbãtɔ me maɖu Yesu ƒe dzigbezã o. Ðewohĩ eƒe nusrɔ̃lawo nya be dzigbezãwo ɖuɖu do ƒome kple aʋatsodzixɔse. Le kpɔɖeŋu me, Hela kple Romatɔ geɖe siwo nɔ anyi le blema xɔe se be gbɔgbɔ aɖe vana le amegbetɔ ɖesiaɖe dziɣi eye wòkpɔa amea ta le eƒe agbenɔŋkekewo katã me. Agbalẽ si The Lore of Birthdays (Dzigbezãɖuɖu Dzixɔsewo) gblɔ be: “Ƒomedodo wɔnuku aɖe va nɔa gbɔgbɔ sia kple mawu si ƒe dzigbeŋkeke dzi wodzi amea le la dome.” Míenya nyuie be Yehowa makpɔ ŋudzedze ɖe azã ɖesiaɖe si ana kadodo aɖe nanɔ aʋatsodzixɔse kple Yesu dome ŋu kura o. (Yesaya 65:11, 12) Ke aleke wòdzɔe be ame akpa gãtɔ va le Kristmas ɖum?\nAFISI KRISTMAS DZƆ TSO\n9. Aleke wòdzɔe be wova tsɔ December 25 lia be wòanye ŋkeke si dzi woaɖu Yesu ƒe dzigbezã?\n9 Ƒe alafa geɖe le Yesu ƒe anyigbadzinɔnɔ megbe hafi amewo va dze eƒe dzigbezã ɖuɖu gɔme le December 25 lia dzi. Evɔ menye ŋkeke ma dzie wodzi Yesu o, anye October me boŋue. * Ke nukatae wotia December 25 lia? Anye be esi ame aɖewo siwo gblɔ be Kristotɔwoe yewonye la “di be ŋkekea nadze Romatɔ trɔ̃subɔlawo ƒe azã si nye ‘ɣe si dzi womeɖuna o ƒe dzigbezã’ dzi” tae. (The New Encyclopædia Britannica) Le vuvɔŋɔli esime wòdzena abe ɖe ɣea gbɔdzɔ ene la, trɔ̃subɔlawo wɔa kɔnuwo be woatsɔ ana ɣe si naa dzoxɔxɔ kple kekeli natrɔ agbɔ tso eƒe mɔ legbea zɔzɔ me. Wobui be December 25 lia dzie ɣea gadzea mɔ. Esi subɔsubɔhakplɔlawo nɔ didim be yewoana trɔ̃subɔlawo natrɔ dzime ta la, wova xɔ woƒe azã sia eye wodze agbagba be yewoana wòadze abe “Kristotɔwo” ƒe azãe wònye ene. *\n10. Nukatae ame aɖewo meɖua Kristmas tso ɣeaɖeɣi ke vaseɖe fifia o?\n10 Amewo nya ɣeyiɣi didi aɖee nye sia be trɔ̃subɔsubɔ mee Kristmas dzɔ tso. Esi azã sia mesɔ ɖe Ŋɔŋlɔawo nu o ta la, wode se ɖe eɖuɖu nu le England kple le nuto aɖewo siwo dzi ɖum wonɔ me le Amerika le ƒe alafa 17 lia me. Wodoa fe na amesiame si agbe dɔmeyiyi le Kristmas-ŋkeke dzi gɔ̃ hã. Gake le ɣeyiɣi aɖe megbe la, amewo gatrɔ ɖe azãa ɖuɖu me kɔnu xoxoawo ŋu eye wotsɔ kɔnu yeyewo kpee gɔ̃ hã. Kristmas gava zu ŋkeke vevi aɖe, eye wòkpɔtɔ nye ŋkeke vevi le dukɔ geɖe me vaseɖe egbegbe. Gake esi wònye be alakpasubɔsubɔ mee Kristmas dzɔ tso ta la, amesiwo dina be yewoadze Mawu ŋu meɖunɛ alo ɖua azã bubu ɖesiaɖe si dzɔ tso trɔ̃subɔsubɔ me o. *\nÐE AFISI AZÃWO DZƆ TSO LE VEVIEA?\n11. Nukatae ame aɖewo ɖua ŋkekenyuiwo, gake nukae wòle be míadi vevie be míawɔ?\n11 Ame aɖewo lɔ̃ ɖe edzi be trɔ̃subɔsubɔ mee ŋkekenyuiwo abe Kristmas ene dzɔ tso, gake wosusuna be wo ɖuɖu megblẽ o. Woƒe susu enye be menye trɔ̃subɔsubɔ ŋue amewo buna ne wole azã mawo ɖum o. Wogblɔna be ŋkekenyui mawo naa mɔnukpɔkpɔ ƒometɔwo be woagava wɔ ɖeka. Aleae wò hã nèbunɛa? Ne aleae la, ekema menye esi nèlɔ̃ trɔ̃subɔsubɔ tae o ke boŋ anye be lɔlɔ̃ si le mewò na ƒowòmetɔwoe na wòle sesẽm na wò be nàva nɔ subɔsubɔ vavãtɔ ƒe akpa dzi. Kakaɖedzi nenɔ asiwò be Yehowa, amesi gbɔ ƒomewo dzɔ tso la, di godoo be ƒomedodo nyui nanɔ mia kple wò ƒometɔwo dome. (Efesotɔwo 3:14, 15) Gake àte ŋu ato nuwɔna siwo dzi Mawu da asi ɖo dzi ana miaƒe ƒomedodoa me nasẽ ɖe edzi. Apostolo Paulo ŋlɔ tso nusi wòle be míadi vevie be míawɔ ɣesiaɣi ŋu be: “Mido nusi nyoa Aƒetɔ la ŋu la kpɔ.”—Efesotɔwo 5:10.\nÐe nàɖu kpetike aɖe si woɖe tso gɔta mea?\n12. Wɔ nusita wòle be míatsri kɔnu kple ŋkekenyui siwo dzɔ tso wɔna makɔmakɔwo me ƒe kpɔɖeŋu.\n12 Ðewohĩ àse le ɖokuiwò me be susu siwo ta woɖua ŋkekenyuiwo egbea meku ɖe afisi wodzɔ tso ŋu boo o. Ðe afisi azãwo dzɔ tso le veviea? Wole vevie ŋutɔ! Míawɔ eƒe kpɔɖeŋu aɖe: Tsɔe be èkpɔ kpetike aɖe si vivina le gɔta me. Ðe nàɖe kpetike ma le gɔta me aɖua? Kura o! Kpetikea ŋuti mekɔ o. Abe kpetike ma ene la, awɔ abe ɖe azãɖuɖuwo vivina ene ya, gake teƒe makɔmakɔwoe woɖe wo tsoe. Be míaɖoe kplikpaa anɔ subɔsubɔ vavãtɔ ƒe akpa dzi la, ehiã be nukpɔsusu si nɔ nyagblɔɖila Yesaya si nanɔ míawo hã si, amesi gblɔ na tadeagula vavãwo be: “Migaka asi nu makɔmakɔ aɖeke ŋu o!”—Yesaya 52:11.\nÐƆ ŊU ÐO LE NUWƆWƆ KPLE AMEWO ME\n13. Kuxi kawoe nàte ŋu adze ŋgɔe ne mèkpɔa gome le azãɖuɖuwo me o?\n13 Àte ŋu adze ŋgɔ kuxi aɖewo ne wòdzɔ be ètso nya me be yemagakpɔ gome le azãɖuɖuwo me o. Le kpɔɖeŋu me, dɔwɔhatiwo mase nusita mèkpɔa gome le azã aɖewo siwo woawo ɖuna me o la gɔme o. Nukae nàwɔ ne ame aɖe na Kristmas nunana wò? Ðe wòanyo be nàxɔea? Ke ne mia kple srɔ̃wò ƒe dzixɔsewo mesɔ o ɖe? Aleke nàwɔ akpɔ egbɔ be viwòwo mase le wo ɖokui me be nane le yewo ŋu tom le esi yewomekpɔa gome le azã mawo ɖuɖu me o ta o?\n14, 15. Nukae nàte ŋu awɔ ne wodo ŋkekenyui ƒe gbedoname aɖe na wò alo ne ame aɖe di be yeana nunana aɖe wò?\n14 Ele be nàɖɔ ŋu ɖo awɔ nyametsotso si sɔ le nɔnɔmeawo dometɔ ɖesiaɖe gbɔ kpɔkpɔ me. Ne ame aɖe gblɔ ŋkekenyui ƒe gbedoname na wò la, àte ŋu ada akpe na amea ko. Gake tsɔe be ame nyanyɛ aɖe alo dɔwɔhati aɖee amea nye. Le go ma me la, àte ŋu atiae be yeaɖe nu me nɛ ayi ŋgɔe. Ele be nàwɔ nu kple amewo tufafatɔe le nɔnɔmeawo katã me. Biblia ɖo aɖaŋu na mí be: “Mina amenuveve kple dze nanɔ miaƒe nya me ɖaasi, bena mianya alesi wòdze be, miaɖo nya ŋuti na amesiame.” (Kolosetɔwo 4:6) Mègawɔ nu bubumadeameŋutɔe o. Ke boŋ ɖe tiatia si nèwɔ la me na wo tufafatɔe. Na eme nakɔ na wo be menye ɖe yemeda asi ɖe nunana ame kple kplɔ̃ɖoɖowo dzi o, ke boŋ be yedina be yeawɔ esiawo le ɣeyiɣi bubuwo dzi.\n15 Ke ne ame aɖe tsɔ nunana aɖe vɛ na wò ɖe? Alesi nɔnɔmeawo le ye afia nusi nàwɔ. Nunalaa ate ŋu agblɔ be: “Menya be mèɖua azã sia o. Gake medi be nàxɔ nusia.” Ate ŋu adzɔ be nàtso nya me be nunanaa xɔxɔ le nɔnɔme mawo me mefia be yele gome kpɔm le azãa ɖuɖu me o. Ne nunalaa menya wò dzixɔsewo o la, ke àte ŋu aɖe eme nɛ be yemekpɔa gome le azã ma ɖuɖu me o. Numeɖeɖe sia ana wòase nusita àte ŋu atiae be yeaxɔ nunana aɖe gake wò ya màna nu amewo le ŋkeke ma dzi o la gɔme. Gake nunya anɔ eme be nàgbe nunana aɖe xɔxɔ nenye be edze ƒã be ɖe nunalaa di be nàxɔe wòafia be mète ŋu léa wò dzixɔsewo me ɖe asi o alo be àte ŋu aɖe asi le wò dzixɔsewo ŋu ɖe nunana aɖe xɔxɔ ta.\nALEKE NÀWƆ NU KPLE WÒ ƑOMETƆWOE?\n16. Aleke nàwɔ nu kple amewo tufafatɔe le azãɖuɖu ŋu nyawo me?\n16 Ke ne wò ƒomea me tɔwo ƒe dzixɔse mesɔ kple tɔwò o ɖe? Le go sia me hã, ele be nàwɔ nu kpli wo tufafatɔe. Mehiã be nàhe nya kple wò ƒometɔwo ɖe kɔnu ɖesiaɖe alo azã ɖesiaɖe si wotia be yewoakpɔ gome le ta o. Ke boŋ ele be nàde bubu woƒe nukpɔsusuwo ŋu, abe alesi ko nàdi be woade bubu tɔwòwo ŋui ene. (Mateo 7:12) Tsri nuwɔna ɖesiaɖe si afia be èle gome kpɔm kpli wo le azãa ɖuɖu me. Ke hã, ele be nàda asɔ le nusiwo mefia gomekpɔkpɔ le azãa ɖuɖu ŋutɔŋutɔ me o la me. Godoo la, ele be alesi nàwɔ nui ɣesiaɣi nana dzitsinya nyui nanɔ asiwò.—Timoteo I, 1:18, 19.\n17. Aleke nàwɔ akpe ɖe viwòwo ŋu ale be woagasee le wo ɖokui me be nane le yewo ŋu tom ne wokpɔ amewo wole azã ɖum o?\n17 Nukae nàte ŋu awɔ ale be viwòwo mase le wo ɖokui me be nane le yewo ŋu tom esi yewomeɖua ŋkekenyui siwo dzi Ŋɔŋlɔawo meda asi ɖo o ta o? Akpa gãtɔ aku ɖe nusiwo miewɔna le ƒea ƒe ɣeyiɣi bubuwo me ŋu. Dzila aɖewo wɔa ɖoɖo naa nunana wo viwo ɣeyiɣi vovovowo. Nunana nyuitɔ siwo nàte ŋu ana viwòwo dometɔ ɖekae nye ɣeyiɣi kpɔkpɔ ɖe wo ŋu kple nuwɔwɔ kpli wo le lɔlɔ̃ me.\nNƆ AGBE ÐE SUBƆSUBƆ VAVÃTƆ NU\nSubɔsubɔha vavãtɔ me nɔnɔ na wokpɔa dzidzɔ vavãtɔ\n18. Aleke Kristotɔwo ƒe kpekpewo dede ate ŋu akpe ɖe ŋuwò nànɔ subɔsubɔha vavãtɔ mee?\n18 Hafi Mawu nakpɔ ŋudzedze ɖe ŋuwò la, ele be nàtsri alakpasubɔsubɔ eye nànɔ subɔsubɔha vavãtɔ me. Nukae esia wɔwɔ bia? Biblia gblɔ be: “[Mina] míalé ŋku ɖe mía nɔewo ŋu, bena míade dzi ƒo na mía nɔewo le lɔlɔ̃ kple dɔ nyui wɔwɔ me, eye míagagblẽ mía ŋutɔwo míaƒe ƒuƒoƒewo ɖi, abe alesi ame aɖewo wɔna ene o, ke boŋ míaxlɔ̃ nu mía nɔewo, eye míawɔ esia geɖe wu, zi alesi miekpɔ bena, ŋkeke la le ɖoɖom la.” (Hebritɔwo 10:24, 25) Kristotɔwo ƒe kpekpewo dede nye ɣeyiɣi dodzidzɔname siwo ʋu ɖi na wò be nàsubɔ Mawu le mɔ si dzea eŋu nu. (Psalmo 22:23; 122:1) Kristotɔ wɔnuteƒewo ‘dea dzi ƒo na wo nɔewo’ le kpekpe mawo me.—Romatɔwo 1:12.\n19. Nukatae wòle vevie be nàgblɔ nusiwo srɔ̃m nèle le Biblia me ŋu nya na amewo?\n19 Nu bubu si ana nànɔ subɔsubɔ vavãtɔ ƒe akpa dzi enye be nàgblɔ nusiwo srɔ̃m Yehowa Ðasefowo le kpli wò tso Biblia me la ŋu nya na ame bubuwo. Enye nyateƒe be ame geɖe “le hũ ɖem, eye wole nu xam” ɖe vɔ̃ɖinyenye si xɔ aƒe ɖe xexeame egbea ta. (Xezekiel 9:4) Ðewohĩ ènya ame aɖewo siwo dzi wòle tetem ɖo. Nukata màgblɔ mɔkpɔkpɔ si su asiwò na etsɔ si gbɔna, si nèsrɔ̃ le Biblia me ŋu nya na wo o? Ne èyi edzi de ha kple Kristotɔ vavãwo hele Biblia me nyateƒe dodzidzɔname siwo srɔ̃m nèle ŋu nya gblɔm na amewo la, àva kpɔe be alakpasubɔsubɔ ƒe azã ɖesiaɖe si kpɔtɔ le dzi me na wò la nu ava yi kura. Ka ɖe edzi be àkpɔ dzidzɔ eye àxɔ yayra geɖe ne èɖoe kplikpaa heva le subɔsubɔha vavãtɔ me.—Maleaxi 3:10.\n^ mm. 9 Kpɔ Megbenyawo, le axa 221-2.\n^ mm. 9 Azã si nye Saturnalia hã kpɔ ŋusẽ ɖe nusitae wotia December 25 lia dzi. Woɖua azã ma tsɔ dea bubu Romatɔwo ƒe agbledede mawu ŋu le December 17-24. Nuɖuɖu kple nunono, aglotutu, kple nunana amewo yia edzi le Saturnalia ƒe azã la ɖuɖu me.\n^ mm. 10 Àkpɔ alesi Kristotɔ vavãwo bua ŋkekenyui bubu siwo amewo ɖuna ŋuti numedzodzro le Megbenyawo me, le axa 222-3.\nSubɔsubɔha vavãtɔ meɖea mɔ ɖe legbawo alo tɔgbui kukuwo subɔsubɔ ŋu o.—Mose II, 20:4, 5; Mose V, 18:10-12.\nEnye nu gbegblẽ be woakpɔ gome le azã siwo dzɔ tso trɔ̃subɔsubɔ me la ɖuɖu me.—Efesotɔwo 5:10.\nEle be Kristotɔ vavãwo naɖɔ ŋu ɖo ahafa tu ne wole woƒe dzixɔsewo me ɖem na amewo.—Kolosetɔwo 4:6.


Marko 16 | Biblia Le Internet Dzi | Xexe Yeye Gɔmeɖeɖe (1984)\n16 Eya ta esi sabat la va yi vɔ la, Maria Magdalatɔ kple Maria, si nye Yakobo dada, kpakple Salome woƒle atike ʋeʋĩwo be woayi aɖasi nɛ. 2 Eye le kwasiɖaa ƒe ŋkeke gbãtɔ ƒe ŋdikanya, esi ɣe dze la, wova ŋkuɖodziyɔdo la gbɔ. 3 Eye wonɔ gbɔgblɔm na wo nɔewo be: “Ame kae amli kpe la ɖa le ŋkuɖodziyɔdoa nu na mí?” 4 Gake esi wofɔ kɔ dzi la, wokpɔe be womli kpe la ɖa xoxo, togbɔ be elolo ŋutɔ hã. 5 Esi woge ɖe ŋkuɖodziyɔdoa me la, wokpɔ ɖekakpui aɖe wòbɔbɔ nɔ anyi ɖe ɖusi me le awu ʋlaya ɣi aɖe me, eye dzidzi ƒo wo. 6 Egblɔ na wo be: “Dzidzi negaƒo mi o. Yesu Nazaretetɔ si wohe ɖe ati ŋu la dimee miele. Wofɔe ɖe tsitre, mele afi sia o. Kpɔ ɖa! Afi si wotsɔe mlɔe nye esi. 7 Ke miyi ɖagblɔ na eƒe nusrɔ̃lawo kple Petro be, ‘Edze mia ŋgɔ yina Galilea; afi mae miakpɔe le, abe ale si wògblɔe na mi la ene.’” 8 Eye esi wodo go la, wosi tso ŋkuɖodziyɔdo la gbɔ, elabena wonɔ dzodzom nyanyanya, eye ŋɔdzi lé wo. Eye womegblɔ nya aɖeke na ame aɖeke o, elabena vɔvɔ̃ lé wo. NYATAƑONYA KPUITƆ Nyataƒonya kpui aɖe dze le asinuŋɔŋlɔgbalẽ kple gɔmeɖeɖe siwo wova ŋlɔ emegbe la dometɔ aɖewo me le Marko 16:8 ale: Ke wogblɔ nu siwo katã ƒe se wòde la na ame siwo nɔ Petro ŋu la kpuie. Eye le nu siawo megbe la, Yesu ŋutɔ to wo dzi ɖo ɖeɖe mavɔ la ƒe gbeƒãɖeɖe kɔkɔe magblẽmagblẽ la ɖe ɣedzeƒe va se ɖe ɣetoɖoƒe. NYATAƑONYA LEGBETƆ Blema asinuŋɔŋlɔgbalẽ xoxotɔ aɖewo (Codex Alexandrinus, Codex Ephraemi, Codex Bezae) kple gɔmeɖeɖe xoxotɔ aɖewo (Latingbe me Vulgate, Cureton ƒe Siriagbe me tɔ, Siriagbe me Peshitta) tsɔ nyataƒonya legbe sia kpee, gake medze le Codex Sinaiticus, Codex Vaticanus, Siriagbe me Asinuŋɔŋlɔgbalẽ si wofɔ le Sinai, kple Armeniagbe me Gɔmeɖeɖea me o: 9 Esi wòfɔ le kwasiɖaa ƒe ŋkeke gbãtɔ ƒe ŋdikanya la, eɖe eɖokui fia Maria Magdalatɔ la gbã; eyae nye ame si me wònya gbɔgbɔ vɔ̃ adre do goe le. 10 Eyi ɖaka eta na ame siwo nɔ anyi kpakplii tsã la, elabena wonɔ nu xam henɔ avi fam. 11 Gake woawo la, esi wose be egbɔ agbe, eye be Maria kpɔe la, womexɔe se o. 12 Eye le nu siawo megbe la, edze le nɔnɔme bubu me na wo dometɔ eve, siwo nɔ mɔ dzi yina kɔƒe aɖe me; 13 eye wotrɔ gbɔ va ka eta na ame susɔeawo. Womexɔ ame siawo hã dzi se o. 14 Gake emegbe eɖe eɖokui fia ame wuiɖekɛawo ŋutɔ esime wonɔ kplɔ̃ ŋu, eye wòhe nya ɖe wo ŋu le woƒe dzimaxɔse kple dzimesesẽ ta, elabena womexɔ ame siwo kpɔe be efɔ azɔ tso ame kukuwo dome la dzi se o. 15 Eye wògblɔ na wo be: “Miyi xexe blibo la katã me, eye miaɖe gbeƒã nya nyui la na nuwɔwɔwo katã. 16 Ame si xɔe se, eye wonyrɔe la, akpɔ ɖeɖe, gake ame si mexɔe se o la, woabu fɔe. 17 Eye dzesi siwo akplɔ ame siwo xɔe se ɖo lae nye esi: Le nye ŋkɔ me la, woanya gbɔgbɔ vɔ̃wo ado goe, woado gbe bubuwo, 18 eye woatsɔ woƒe asiwo alé dawo, eye ne wono nu wuame ɖe sia ɖe hã la, mawɔ nuvevi aɖeke wo kura o. Woada woƒe asiwo ɖe dɔnɔwo dzi, eye woƒe lãme asẽ.” 19 Ale, esi Aƒetɔ Yesu ƒo nu kpli wo vɔ la, wokɔe yi dziƒo, eye wòva bɔbɔ nɔ anyi ɖe Mawu ƒe nuɖusi me. 20 Eya ta woyi ɖaɖe gbeƒã le afi sia afi, eye Aƒetɔ la nɔ dɔ wɔm kpli wo henɔ megbe na gbedeasi la to dzesi siwo kpe ɖe eŋu la dzi.


Nexemya 1 - Holy Bible [Ewe Bible 1913] - (Nex 1)\nNexemya, Haxalya vi ƒe ŋutinyawo nye esi: Le dzinu Kisiew dzi le ƒe blavelia me, esime mele Susa-mɔ̃ me la.\nXanani, amesi tso nɔvinyewo dome la, kple ŋutsua ɖewo tso Yuda va, eye mebia nya wo se le Yudatɔ, siwo nye ame mamle, siwo susɔ tso aboyo me kple Yerusalem la ŋuti.\nTete woɖo ŋu nam bena: Ame mamle siwo susɔ tso aboyo me le anyigba dzi afima la, wole dzɔgbevɔ̃e gã kple ŋukpe me; wogbã Yerusalem ƒe gliwo, eye wotɔ dzo eƒe agbowo.\nEsi mese nya siawo la, mebɔbɔ nɔ anyi hefa avi, eye mexa nu, ŋkeke geɖe, metsi nu da, eye medo gbe ɖa le dziƒo Mawu la ŋku me\ngblɔ bena: Ao, Yehowa, dziƒo Mawu, wò Mawu gã, si ŋu ŋɔdzi le, amesi lea nubabla kple amenuveve me de asi na amesiwo lɔ̃nɛ, eye woléa eƒe seawo me ɖe asi la,\nke wò to, eye naʋu wò ŋkuwo, ne nase wò dɔla ƒe gbe, si, mele dodom ɖa egbe le ŋkuwò me zã kple keli ɖe wò dɔla Israel-viwo ta, eye meʋu Israel-viwo ƒe nuvɔ̃, siwo miewɔ de ŋuwò la me; mía kple fofonye ƒe aƒe hã míewɔ nuvɔ̃.\nMíewɔ nu gbegblẽ de ŋuwò, eye míewɔ se, ɖoɖo kple kɔnu, siwo nede asi na wò dɔla Mose la dzi o.\nƉo ŋu nya, si nègblɔ na wò dɔla Mose bena: Ne míewɔ nu tovo la, ekema maka mi ahlẽ ɖe dukɔwo dome;\nke ne mietrɔ de ŋunye, eye mielé nye sewo me ɖe esi hewɔ wo dzi la, nenyo be, miaƒe amesiwo woɖe aboyoe la, de wòle keke dziƒo ƒe mlɔenu ke hã la, maƒo mia nu ƒu tso afima akplɔ ava teƒe, si metia be, nye ŋkɔ nana afima.\nWò ŋutɔ wò dɔlawo wonye kple wò dukɔ, si nède kple wò ŋusẽ ga kpakple wò alɔ sesẽ.\nOo Aƒetɔ, ke wò to de wò dɔla ƒe gbedodoɖa kple wò dɔla, siwo wò ŋkɔ vɔvɔ dzrona la ƒe gbedodoɖa ŋu, na wòadze edzi na wò dɔla egbea dzro, eye nana ŋutsu sia nave enu! Fia ƒe ahakula menye.\nNexemya 1 / Nex 1\nNexemya 2 / Nex 2\nNexemya 3 / Nex 3\nNexemya 4 / Nex 4\nNexemya 5 / Nex 5\nNexemya 6 / Nex 6\nNexemya 7 / Nex 7\nNexemya 8 / Nex 8\nNexemya 9 / Nex 9\nNexemya 10 / Nex 10\nNexemya 11 / Nex 11\nNexemya 12 / Nex 12\nNexemya 13 / Nex 13


1 Korintotɔwo 9 | Biblia Le Internet Dzi | Xexe Yeye Gɔmeɖeɖe\n1 Korintotɔwo 9:1-27\nKpɔɖeŋu si Paulo ɖo abe apostolo ene (1-27)\n“Mègabla nu na nyitsu o” (9)\n‘Ne nyemegblɔ nya nyui la o la, baba nam!’ (16)\nMezu nuwo katã na amewo katã (19-23)\nÐokuidziɖuɖu le agbedua ƒuƒu me (24-27)\n9 Menye ablɔɖemee menye oa? Menye apostoloe menye oa? Ðe nyemekpɔ Yesu, mía Aƒetɔ la oa?+ Menye miawoe nye dɔ si mewɔ le Aƒetɔ la me la me tsonuwo oa? 2 Ne nyemenye apostolo na ame bubuwo o hã la, menyee na miawo ya! Elabena miawoe nye nutrenu si le kpe ɖom edzi be Aƒetɔ la ƒe apostoloe menye. 3 Nya siwo matsɔ aɖe ɖokuinye nu na ame siwo drɔ̃a ʋɔnum lae nye esi: 4 Ðe míekpɔ mɔ aɖu nu alo ano nu oa? 5 Ðe míekpɔ mɔ aɖe nyɔnu haxɔsetɔ* akplɔ ɖe ŋuti,+ abe ale si apostolo susɔeawo kple Aƒetɔ la nɔviwo+ kpakple Kefas*+ hã wɔna ene oa? 6 Alo nye kple Barnaba+ koe mekpɔ mɔ adzudzɔ dɔwɔwɔ be míatsɔ akpɔ mía ɖokuiwo dzi oa? 7 Asrafo kae wɔa asrafodɔ evɔ eya ŋutɔe kpɔa eɖokui dzi? Ame kae dea waingble evɔ meɖua eme kutsetse o?+ Alo ame kae kplɔa lãha evɔ menoa lãha la ƒe notsi ƒe ɖe o? 8 Amegbetɔ ƒe susu nue mele nya siawo gblɔm lea? Alo ɖe Se la hã megblɔ nya siawo oa? 9 Elabena woŋlɔ ɖe Mose ƒe Se la me be: “Mègabla nu na nyitsu ne ele nuku tugum o.”+ Nyitsuwo ŋue Mawu tsi dzi ɖoa? 10 Alo míawo koŋ tae wògblɔe ɖo? Le nyateƒe me la, míawo tae woŋlɔe ɖi ɖo, elabena ele be ame si le agble ŋlɔm kple ame si le nuku tugum la nawɔe kple mɔkpɔkpɔ be yewoava kpɔ gome le eme. 11 Ne míeƒã gbɔgbɔmenuwo ɖe mia me ɖe, ekema nu gãe wònye ne míeŋe ŋutilãmenuhiahiãwo tso mia domea?+ 12 Ne ame bubuwo kpɔ mɔ abia nu siawo tso mia si ɖe, ekema ɖe míawo míekpɔ mɔ geɖe wu oa? Gake míewɔ ŋusẽ sia ŋu dɔ o,+ ke boŋ míedoa dzi le nuwo katã me, ale be míagaxe mɔ na Kristo la ŋuti nya nyui la le mɔ aɖeke nu o.+ 13 Ðe mienyae be ame siwo wɔa dɔ kɔkɔewo la ɖua gbedoxɔa me nuwo, eye ame siwo subɔna le vɔsamlekpuia ŋu ɣesiaɣi la, vɔsamlekpuia ƒe nuwo mee wokpɔa wo tɔ gome tsonɛ oa?+ 14 Nenema kee Aƒetɔ la ɖo na ame siwo ɖea gbeƒã nya nyui la be, nya nyui la nakpɔ nu si ŋu woanɔ agbe ɖo la gbɔ na wo.+ 15 Ke nyemewɔ mɔnukpɔkpɔ siawo dometɔ ɖeka teti hã ŋu dɔ o.+ Le nyateƒe me la, menye ɖe mele nu siawo ŋlɔm ale be miawɔ nenema nam o, elabena enyo nam be maku wu esi mana ame aɖe naɖe nu si metsɔ ƒoa adegbe la ɖa!+ 16 Ke ne mele nya nyui la gblɔm hã la, esia menye susu si ta maƒo adegbe ɖo o, elabena agba wònye le dzinye. Ɛ̃, ne nyemegblɔ nya nyui la o la, baba nam!+ 17 Ne mewɔ esia tso dzi me faa la, fetu li nam; ke ne nyemewɔe tso dzi me o hã la, wotsɔ aƒedzikpɔkpɔdɔ de asi nam.+ 18 Ekema nu kae nye nye fetua? Eyae nye be, ne mele nya nyui la gblɔm la, magblɔ nya nyui la naneke maxɔmaxɔe, ale be magazã ŋusẽ si le asinye le nya nyuia me la ɖe mɔ madzemadze nu o. 19 Togbɔ be mevo tso amewo katã si me hã la, mewɔ ɖokuinye amewo katã ƒe kluvii, be asinye nasu ame geɖe ale si mate ŋui dzi. 20 Ale mezu abe Yudatɔ ene na Yudatɔwo, ale be asinye nasu Yudatɔwo dzi;+ mezu abe ame si le se te ene na ame siwo le se te, evɔ nye ŋutɔ nyemele se te hafi o, ale be asinye nasu ame siwo le se te la dzi.+ 21 Mezu abe semanɔsitɔ ene na semanɔsitɔwo, evɔ le Mawu gbɔ la, nyemenye semanɔsitɔ hafi o, ke boŋ mele Kristo ƒe se te,+ ale be asinye nasu semanɔsitɔwo dzi. 22 Mezu gbɔdzɔgbɔdzɔtɔ na gbɔdzɔgbɔdzɔtɔwo, ale be asinye nasu gbɔdzɔgbɔdzɔtɔwo dzi.+ Mezu nuwo katã na ame ƒomeviwo katã, ale be mate ŋu aɖe wo dometɔ aɖewo kokoko. 23 Ke nya nyui la tae mewɔa nuwo katã ɖo, ale be nye hã mate ŋu agblɔe na amewo.+ 24 Ðe mienyae be duƒula siwo le ho ʋlim la katãe ƒua dua, gake ame ɖeka koe xɔa dziɖuɖufetu la oa? Miƒu du le mɔ si ana miaxɔ fetu la nu.+ 25 Azɔ hã, ame sia ame si le gome kpɔm le hoʋiʋli me la ɖua eɖokui dzi le nuwo katã me. Woawo la, wowɔnɛ be woaxɔ dziɖuɖukuku si gblẽna,+ ke míawo ya hena esi megblẽna o.+ 26 Eya ta ale si mele dua ƒum la, nyemele eƒum ɖewoɖewoe o;+ ale si mele nye kɔwo dam la, menye be mada dadagbo o; 27 ke boŋ meƒoa* nye ŋutilã+ vevie hewɔnɛ kluvii, ale be esi meɖe gbeƒã na ame bubuwo vɔ la, nye ŋutɔ nyemagazu ame madzemadze le mɔ aɖeke nu o.\n^ Alo, “aɖe nɔvinyɔnu.”\n^ Wogayɔnɛ be Petro.\n^ Alo, “mewɔa fu.”


David Kple Goliat—Mawu Tɔe Nye Aʋa La\nGBE BUBU Afrikaans Albanian Amharic Arabic Armenian Aymara Azerbaijani Azerbaijani (Cyrillic) Batak (Toba) Bengali Bicol Bislama Bulgarian Cambodian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Drehu Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Javanese Kabiye Kannada Kazakh Kikamba Kikaonde Kikongo Kikuyu Kimbundu Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Mam Mambwe-Lungu Marathi Mauritian Creole Maya Mongolian Myanmar Nahuatl (Northern Puebla) Ndebele Ndebele (Zimbabwe) Ndonga Nias Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ancash) Quechua (Bolivia) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tshiluba Tsonga Turkish Twi Tzotzil Ukrainian Umbundu Urdu Venda Vietnamese Wallisian Waray-Waray Wolaita Xhosa Yoruba Zande Zulu\nSRƆ̃ WOƑE XƆSE | DAVID\nDAVID lé eɖokui sesĩe be yemagadze anyi o esime wònɔ go kpem kple asrafo siwo nɔ sisim tso aʋakpeƒea. Edze le mo na wo be ŋɔdzi lé wo. Nu kae do ŋɔdzi na wo nenema? David anya se ale si wotsɔ dzodzodzoetsitsi nɔ ŋkɔ aɖe yɔm enuenu. Ŋutsu aɖe ƒe ŋkɔ yɔm wonɔ. Kaka wòakpɔ la, ŋutsua ŋutɔe nye ema le tsitre dadatɔe le bali la me. Anɔ eme be David mekpɔ ame aɖe si dzɔ atsu nenema gbegbe kpɔ le eƒe agbe me o.\nŊutsua ŋkɔe nye Goliat! David kpɔ nu si tae asrafoawo nɔ evɔ̃m ɖo—ekɔkɔ ale gbegbe, eye wòdzɔ atsu eteƒe mekɔ o. Eƒe aʋawɔnu dziŋɔawo manɔmee gɔ̃ hã la, eƒe ametia ŋutɔ ƒe kpekpeme awu ŋutsu kako eve ƒe kpekpeme. Ke hã, egabla aʋakpa, ŋusẽ le eŋu ale gbegbe, eye wònye aʋawɔla bibi. Goliat do ɣli ŋɔdzitɔe hetɔ gbe Israel-srafowo. Kpɔ ale si eƒe gbe sesẽa anɔ ɖiɖim le togbɛnuto ma me esime wòle alɔme ɖem le Israel-ʋakɔa kple woƒe fia Saul ŋu ɖa. Enɔ gbɔgblɔm be ne ame aɖe be yenye ŋutsu la, neva ne yewo ɖeɖe yewoakpe, eye dziɖuɖua ayi na ame si akpe nɔvia dzi la ƒe akpadzinɔlawo!—1 Samuel 17:4-10.\nIsrael-srafoawo nɔ vɔvɔ̃m. Fia Saul hã nɔ vɔvɔ̃m. David se be aleae nɔnɔmea nɔ ɣleti ɖeka kple edzivɔe nye ema! Filistitɔwo kple Israel viwo siaa ƒu asaɖa anyi ɖe aʋakpeƒea esime Goliat yi eƒe alɔmeɖeɖea dzi tso ŋkeke yi ŋkeke eye wo dometɔ aɖeke meke atse be yeakpe aʋa kple nɔvia o. Esia te ɖe David dzi ŋutɔ. Ŋukpenya ka gbegbee nye esi be ŋɔdzi lé Israel ƒe fia la kple eƒe asrafowo kpakple David ŋutɔ nɔviŋutsu tsitsi etɔ̃awo! David kpɔe be menye ɖeko Goliat trɔ̃subɔla ma nɔ gbɔ ɖim Israel ƒe aʋalɔgo la ko evɔ o, ke enɔ vlo dom Yehowa, Israel ƒe Mawu la, hã! Gake nu kae David si nye ɖekakpui dzaa la ate ŋu awɔ tso nɔnɔmea ŋu? Eye aleke míate ŋu asrɔ̃ David ƒe xɔse egbea?—1 Samuel 17:11-14.\n‘SI AMI NƐ, ELABENA EYAE!’\nNa míatrɔ susu ɖe nu siwo dzɔ ɣleti geɖe do ŋgɔ la ŋu. Ɣemaɣi la, David nɔ fofoa ƒe alẽwo kplɔm le togbɛ siwo te ɖe Betlehem ŋu la dzi eye fiẽsi nɔ ɖoɖom. Enye ɖekakpui dzeɖekɛ, eye anɔ eme be mexɔ ƒe blaeve haɖe o. Ebiã, eƒe dzedzeme nyo ame ŋu, eye eƒe tagbɔ kɔ. Ne eya ɖeɖe li la, ezãa ɣeyiɣia tsɔ nɔa saŋku ƒom. Mawu ƒe asinudɔwɔwɔ dzeaniawo wɔ dɔ ɖe edzi ale gbegbe, eye eva bi ɖe saŋkuƒoƒo me le esi wòzãa ɣeyiɣi geɖe ɖe eƒoƒo ŋu hesea vivi nɛ ta. Gake fiẽsi ma la, wodɔ ame ɖa be wòayɔ David vɛ. Fofoa di be yeakpɔe enumake.—1 Samuel 16:12.\nEsi wòva ɖo la, ekpɔ fofoa Isai wòle dze ɖom kple amegãɖeɖi aɖe. Samuel, nyagblɔɖila wɔnuteƒe lae. Yehowa dɔe be wòaɖasi ami na Isai viŋutsuawo dometɔ ɖeka be wòava ɖu fia ɖe Israel dzi! Samuel kpɔ David nɔviŋutsu tsitsi adreawo xoxo, gake Yehowa na Samuel nya kɔtɛ be yemetia wo dometɔ aɖeke o. Ke esi David va ɖo la, Yehowa gblɔ na Samuel be: ‘Si ami nɛ, elabena eyae!’ Samuel ʋu lãdzo aɖe si me ami tɔxɛ aɖe le la le David nɔviŋutsuawo katã ŋkume eye wòkɔ amia ƒe ɖe ɖe David ƒe tame. Tso gbe si gbe wosi ami na David la, tɔtrɔ ɖedzesi aɖe va eƒe agbe me. Biblia gblɔ be: “Yehowa ƒe gbɔgbɔ va David dzi tso gbe ma gbe.”—1 Samuel 16:1, 5-11, 13.\nDavid lɔ̃ ɖe edzi ɖokuibɔbɔtɔe be Yehowae na yete ŋu wu lã wɔadãawo\nÐe David va nɔ didim vevie be yeazu fia le nɔƒe gã didi ta? Ao, ke boŋ egbɔ dzi ɖi kpɔ Yehowa sinu be wòana eƒe gbɔgbɔa nana yeanya ɣeyiɣi si tututu wòle be yeadze fiaɖuɖu gɔme. Eya ta etsɔ ɖokuibɔbɔ yi eƒe alẽkpɔkplɔdɔa dzi. Ewɔ dɔ sia kple dzi blibo kpakple kalẽwɔwɔ geɖe. Ekpɔ fofoa ƒe alẽwo ta tso dzata aɖe si me, eye ɣebubuɣi la, ekpɔ wo ta tso sisiblisi aɖe si me. Menye ɖeko David tsi tsitre ɖe adzɔge nɔ agbagba dzem be yeanya lã lénu mawo ɖa o. Ke boŋ etso enumake hewɔ avu kpli wo, eye wòɖe fofoa ƒe alẽ beliawo tso wo si me. Le go eveawo siaa me la, eya ɖeka pɛ wu lã wɔadã dziŋɔ mawo!—1 Samuel 17:34-36; Yesaya 31:4.\nƔeyiɣi aɖe megbe la, wogadɔ ame ɖa be wòayɔ David vɛ. Fia Saul se nu tso David ƒe nɔnɔme nyuiwo ŋu. Togbɔ be Saul gakpɔtɔ nye aʋakalẽtɔ hã la, eƒe nu megadze Yehowa ŋu o, elabena egbe Mawu ƒe gbe dzi wɔwɔ. Yehowa na eƒe gbɔgbɔa dzo le Saul dzi, eya ta gbɔgbɔ vɔ̃ɖi aɖe va nɔ fu ɖem nɛ, si wɔnɛ be wòdoa dɔmedzoe, ebua nazã, eye wòsẽa ŋuta le ame ŋu. Ne gbɔgbɔ vɔ̃ɖi sia va le fu ɖem na Saul la, nu ɖeka si tea ŋu nana eƒe dzi dzea emee nye be woanɔ ha ƒom nɛ. Saul ƒe subɔviwo dometɔ aɖewo se be David bi ɖe saŋkuƒoƒo me eye wònye kalẽtɔ hã. Eya ta edɔ woyi ɖayɔ David vɛ nɛ, eye eteƒe medidi o, David va zu Saul ƒe haƒola le fiasãa me, eye wòzu eƒe adekplɔvi hã.—1 Samuel 15:26-29; 16:14-23.\nÐekakpui kple ɖetugbuiwo ate ŋu asrɔ̃ David ƒe xɔse le mɔ geɖe nu le go sia me. De dzesii be ezã eƒe vovoɣiwo ɖe nuwɔna siwo ana wòate ɖe Yehowa ŋu kplikplikpli la ŋu. Gakpe ɖe eŋu la, etu ŋutete nyui siwo ŋu dɔ wòate ŋu awɔ le agbe me kple esiwo ana wòanye dɔwɔla bibi la ɖo. Gake ƒo wo katã ta la, ezɔ ɖe Yehowa ƒe gbɔgbɔa ƒe mɔfiafia nu. Kpɔɖeŋu nyui ka gbegbee nye esi wòɖo ɖi na mí katã!—Nyagblɔla 12:1.\n‘DZIKA MEGATSO AME AÐEKE ƑO LE ETA O’\nEsime David nɔ Saul subɔm la, etrɔna yia aƒe me edziedzi ɖakplɔa alẽawo, eye ɣeaɖewoɣi la, enɔa anyi wòdidina. Gbe ɖeka esime David nɔ alẽawo kplɔm la, fofoa Isai dɔe be wòayi aɖakpɔ nɔviaŋutsu tsitsi etɔ̃awo, siwo nɔ Saul ƒe asrafohaa me la ƒe fɔfɔme ɖa. David ɖo to fofoa, eye wòdro agba si me nuɖuɖu le na nɔviaŋutsuawo la hedze mɔ ɖo ta Ela Bali la me. Esi wòva ɖo la, ewɔ moyaa nɛ be aʋalɔgo eveawo le wo nɔewo kpɔm aʋamakpemakpee, abe ale si míeɖe eme le nyati sia ƒe gɔmedzedze ene. Aʋalɔgo eveawo le toawo ŋu dze ŋgɔ wo nɔewo le bali gã la me.—1 Samuel 17:1-3, 15-19.\nDavid kpɔe be mesɔ kura be nuwo nanɔ alea o. Nu ka tae Yehowa, Mawu gbagbe la, ƒe aʋakɔa nanɔ sisim le amegbetɔ dzro, si nye trɔ̃subɔla nu le vɔvɔ̃ ta? Le David gbɔ la, Goliat ƒe alɔmeɖeɖea nye vlododo Yehowa ŋutɔ tẽe. Eya ta edze nuƒoƒo kple asrafoawo tso Goliat wuwu ŋu. Eteƒe medidi o, David nɔviŋutsu tsitsitɔ, Eliab, se nya si gblɔm David nɔ. Eliab he nya ɖe eŋu vevie hegblɔ be yenya be aʋaa teƒe kpɔ gee wòva. Gake David ɖo eŋu nɛ be: “Nu ka mehewɔ fifia? Menye nya ko mebia oa?” Esia yome la, eyi edzi nɔ gbɔgblɔm kakaɖedzitɔe be yeate ŋu awu Goliat va se ɖe esime ame aɖe yi ɖagblɔ nya siwo gblɔm wònɔ la na Saul. Eya ta fia la dɔ ame ɖa be wòaɖakplɔ David vɛ na ye.—1 Samuel 17:23-31.\nDavid gblɔ dzideƒonya sia na fia la tso Goliat ŋu be: ‘Dzika megatso ame aɖeke ƒo le eta o.’ Enye nyateƒe be dzi ɖe le Saul kple eƒe amewo ƒo le Goliat ta. Ðewohĩ vodada si wowɔe nye be wotsɔ wo ɖokuiwo sɔ kple ame dzɔtsu la, eye wokpɔe be ne yewokɔ aleke gbegbe hã, eƒe ƒodo gbɔ alo akɔta ko yewoase. Wosusui be ame dzɔtsu ma si bla aʋakpa la aɖe yewoƒe agbe ɖa kaba ŋutɔ. Gake David ya mebu nuwo ŋu nenema o. Abe ale si míava kpɔe ene la, David ƒe susu le nya sia ŋu to vovo kura. Eya ta egblɔ be woaɖe mɔ na ye yeaɖakpe kple Goliat.—1 Samuel 17:32.\nSaul melɔ̃ ɖe edzi o, eye wògblɔ be: “Màte ŋu ayi aɖawɔ aʋa kple Filistitɔ ma o, elabena ɖevi ko nènye, ke eya la, aʋawɔla wònye tso eƒe ɖekakpui me ke.” Ðe esia fia be ɖevie David nyea? Ao, ke hã, metsi awɔ asrafodɔ haɖe o, eye anɔ eme be David dze abe ame si metsi boo o ene. Gake wonya David xoxo be enye kalẽtɔ, eye ɣemaɣi la, anɔ eme be esusɔ vie wòaxɔ ƒe blaeve.—1 Samuel 16:18; 17:33.\nDavid ƒo nu tso ale si wòwu dzata kple sisiblisi lae ŋu na Saul kple susu be wòagavɔ̃ ɖe ye nu o. Adegbe ƒomee wònɔa? Ao. David nya nu si gbɔ wòtso be yete ŋu wu lã wɔadã mawo. Egblɔ be: “Yehowa, ame si ɖem tso dzata kple sisiblisi ƒe fewo me la, aɖem tso Filistitɔ sia si me.” Saul va lɔ̃ nɛ mlɔeba eye wògblɔ nɛ be: “Heyi, eye Yehowa nenɔ kpli wò.”—1 Samuel 17:37.\nÐe nàdi be xɔse si nɔ David si la tɔgbi nanɔ ye sia? Ekema, de dzesii be menye ɖe David se le eɖokui me be xɔse le ye si alo ɖeko wòsusui nenema ko o. Nu siwo wònya tso Mawu ŋu kple nu siwo me wòto lae na wòxɔ Mawu dzi se. Enyae be Yehowa nye Ametakpɔla lɔ̃ame kple Ame si wɔa eƒe ŋugbedodowo dzi. Ne míedi be xɔse ma tɔgbi nanɔ mía si la, ele be míanɔ nu srɔ̃m tso Mawu si ŋu Biblia ƒo nu tsoe la ŋu. Eye ne míele nu siwo míesrɔ̃ dzi wɔm la, míakpɔe be emetsonu nyuiawo ado ŋusẽ míaƒe xɔse nenema ke.—Hebritɔwo 11:1.\n“YEHOWA ATSƆ WÒ ADE ASI NAM”\nGbã la, Saul dze agbagba be yeado yeƒe aʋawɔnuwo na David. Wole abe Goliat tɔwo ke ene, wotsɔ akɔbli wɔ woe, eye anɔ eme be gawu alo awu si le abe tɔmelãtsro ene la hã kpe ɖe eŋu. Gake esi David do gawu gã kpekpe ma eye wòtee kpɔ be yeazɔ la, ekpɔe be made ye dzi o. Mexɔ hehe abe asrafo ene o, eya ta medo aʋawɔnu mawo kpɔ o, vevietɔ esi wònye be Saul ƒe gawue, elabena eyae nye ame si kɔkɔ wu le Israel ɣemaɣi! (1 Samuel 9:2) Eɖe aʋawɔnu bliboa ɖi eye wòtiae be yeanɔ yeƒe awua me ko—eƒe lãkplɔviwu si nana wòsua te nyuie kpɔa alẽawo ta.—1 Samuel 17:38-40.\nDavid tsɔ eƒe lãkplɔtia, ekpla eƒe akplo la, eye wòtsɔ akafo hã ɖe asi. Akafo adze nu maɖinui, gake le nyateƒe me la, enye aʋawɔnu si ŋu ŋɔdzi le. Enye lãgbalẽ sue aɖe si ŋu wotsi ka legbee eve ɖo; ka ɖeka le eƒe go ɖeka dzi eye evelia le eƒe go kemɛ dzi, eye wònye takpɔnu si sɔ nyuie na alẽkplɔla. Ne alẽkplɔla tsɔ kpe de lãgbalẽ suea me eye wòdo asi ɖe dzi troe sesĩe heɖe asi le kawo dometɔ ɖeka ŋu la, kpea ate ŋu ado le eme kple ŋusẽ ale gbegbe be ate ŋu awu ame. Aʋawɔnu sia tea ŋu wua ame ale gbegbe be, ɣeaɖewoɣi la, akafodalawo ƒe hatsotsowo nɔa asrafohawo me.\nEsi David tsɔ nu mawo bla akpae vɔ la, ewɔ kaba be yeaɖakpe kple yeƒe futɔa. Míate ŋu akpɔ ale si David anɔ gbe dom ɖa vevie esime wòbɔbɔ nɔ kpe zɔzrɔ̃e atɔ̃ fɔm le tɔʋu si ƒu la me ɖaa le susu me. Eyome eɖo ta aʋakpeƒea—menɔ zɔzɔm o, ke boŋ enɔ du ƒum!\nEsi Goliat kpɔ ame si gbɔna be yeava kpe kplii la, nu kae wòsusu? Nuŋlɔɖia gblɔ be: “Edo vloe, elabena ɖevi ko wònye, ebiã, eye wòdze ɖeka.” Goliat do ɣli sesĩe gblɔ be: “Avue menye hafi nètsɔ kpowo gbɔna gbɔnyea?” Edze ƒãa be ekpɔ David ƒe atia gake menya be akafo le esi o. Eyɔ Filistitɔwo ƒe mawuwo tsɔ ƒo fi de David eye wòka atam be yeatsɔ yeƒe futɔ sia si meɖi naneke le ye ŋkume o la ƒe kukua ana dziƒoxewo kple gbemelãwo.—1 Samuel 17:41-44.\nNya siwo David gblɔ tsɔ ɖo eŋu nɛ, si ɖe xɔse si gbegbe le esi fia la, gawɔa dɔ ɖe ame dzi va de asi na egbea. Kpɔe ɖa le susu me be ɖekakpuia kɔ gbe dzi le nya siawo gblɔm ɖo ɖe Goliat be: “Wò ya ètsɔ yi, akplɔ kple aŋutrɔ gbɔna gbɔnye, ke nye ya megbɔna gbɔwò le aʋakɔwo ƒe Yehowa, Israel ƒe aʋalɔgowo ƒe Mawu, si ŋu nèɖe alɔme le la, ƒe ŋkɔ me.” David nyae be menye amegbetɔ ƒe ŋusẽ kple aʋawɔnuwoe nye nu vevitɔ o. Goliat mede bubu Yehowa Mawu ŋu o, eye Yehowa hã atu nu kplii. David gblɔe ɖe eteƒe be “Yehowa tɔe nye aʋa la.”—1 Samuel 17:45-47.\nDavid nyae nyuie be Goliat dzɔ atsu eye aʋawɔnu sesẽwo le esi. Ke hã David meɖe mɔ nu mawo do ŋɔdzi nɛ o. David mewɔ vodada si Saul kple eƒe asrafoawo wɔ la o. David metsɔ eɖokui sɔ kple Goliat o. Ke etsɔ Goliat sɔ kple Yehowa boŋ. Goliat si kɔkɔ meta 3 kloe la kɔkɔ wu ŋutsu bubuwo sãsãsã, gake aleke wòanɔ ne wotsɔe sɔ kple xexea me katã ƒe Dziɖulagã la? Vavãe, le eyama ŋkume la, Goliat le ko abe nugbagbevi nyaŋui aɖe ene, abe ale si amegbetɔwo katã le le Mawu ŋkume ene—ke le eya gome la, Yehowa ɖoe be yeatsrɔ̃e ɖa!\nDavid le du dzi ɖo ta eƒe futɔa gbɔ hede asi eƒe akploa me tsɔ kpe ɖeka. Etsɔ kpea de eƒe akafoa me hedoe ɖe dzi le etrom sesĩe ale gbegbe be wòle ya sim hele ɖiɖim xuimxuimxuim. Goliat zɔ ɖe David dzi, eye anɔ eme be enɔ eƒe akpoxɔnutsɔlaa yome tututu. Edze ƒãa be Goliat ƒe kɔkɔme mede edzi le go sia me o, elabena akpoxɔnutsɔla si kɔkɔ abe ŋutsu bubuwo ke ene la mate ŋu akɔ akpoxɔnua ayi dzi ale gbegbe be wòakpɔ ame dzɔtsu la ƒe ta ta o. Eye eƒe ta hãe David dzidze.—1 Samuel 17:41.\nDavid kpɔe be ame dzɔtsu gɔ̃ hã meɖi naneke le Yehowa Mawu ŋkume o\nDavid da kpea azɔ. Kpɔ ale si ɖoɖoe anyi zi toŋtoŋ esi kpea le ʋɔ lũm sesĩe ɖo ta Goliat gbɔe ɖa. Ðikeke mele eme o be, Yehowa kpɔ egbɔ be mahiã be David nada kpe bubu o. Kpea yi ɖalɔ Goliat ƒe ŋgonu tututu hege ɖe tago me nɛ. Ðeko ame dzɔtsu la dze anyi gbloo tsyɔ mo anyi! Anɔ eme be ŋɔdzi lé eƒe akpoxɔnutsɔlaa wòde afɔ du me. David yi ɖaɖe Goliat ŋutɔ ƒe ɣi le eŋu hetsɔ tso ta le enu.—1 Samuel 17:48-51.\nDzi ɖo Saul kple eƒe asrafoawo ƒo mlɔeba. Wodo aʋaɣli sesĩe helũ ɖe Filistitɔawo dzi. Aʋa la wu enu abe ale si tututu David gblɔe na Goliat ene be: Yehowa “atsɔ mi katã ade asi na mí.”—1 Samuel 17:47, 52, 53.\nMawu subɔlawo megayia aʋa egbea o. Ɣeyiɣi si me Mawu subɔlawo tsɔa lãnuwo yia aʋae la va yi. (Mateo 26:52) Ke hã, ehiã be míasrɔ̃ David ƒe xɔse. Abe David ene la, ele be míaka ɖe edzi be Yehowa li ŋutɔŋutɔ—eyae nye Mawu ɖeka kolia si wòle be míasubɔ kple Mawu si ŋu wòle be míade bubui. Ɣeaɖewoɣi la, ate ŋu adzɔ be míase le mía ɖokui me be míaƒe kuxiwo lolo wu mí, gake míaƒe kuxiwo meɖi naneke o ne míetsɔ wo sɔ kple Yehowa ƒe ŋusẽ mavɔmavɔ la. Ne míena Yehowa nye míaƒe Mawu eye míexɔ edzi se abe ale si David xɔ edzi se ene la, ekema nɔnɔme sesẽ alo kuxi aɖeke malolo wu mí o. Naneke mesesẽ gbɔ Yehowa ƒe ŋusẽ ŋu o!\nRebeka Gblɔ Be: “Ɛ̃, Mayi”


Yehowa Ƒe Yayra Wɔa Mí Kesinɔtɔwoe\nGbetakpɔxɔ—Tata Si Míesrɔ̃na | September 15, 2001\nGBE BUBU Albanian Arabic Armenian (West) Bicol Bulgarian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Estonian Eŋlisi Eʋegbe Finnish Franse Ga German Greek Hiligaynon Hungarian Igbo Indonesian Italian Japanese Korean Latvian Lithuanian Macedonian Malagasy Malayalam Mizo Moore Myanmar Norwegian Ossetian Papiamento (Curaçao) Persian Polish Portuguese Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tatar Thai Tsonga Turkish Ukrainian Urdu Vietnamese\n“Yehowa ƒe yayra wɔa ame kesinɔtɔ eye mekpea vevesese ɖe eŋu o.”—Lododowo 10:22, NW.\n1, 2. Nukatae menye ŋutilãmekesinɔnuwoe hea dzidzɔkpɔkpɔ vɛ o?\nŊUTILÃMENUWO yomenɔnɔ kpɔ ŋusẽ ɖe ame miliɔn geɖe ƒe agbe dzi egbea. Gake ɖe ŋutilãmenuwo naa dzi dzɔa woa? Nyadzɔdzɔgbalẽ si nye The Australian Women’s Weekly gblɔ be: “Nyemate ŋu aɖo ŋku ɣeyiɣi si me amewo lé blanui vevie le woƒe agbemenyawo ŋuti dzi kpɔ abe fifia ene o.” Egblɔ kpee be: “Nyaa me mekɔ o. Wogblɔ be ganyawo de ame dzi le Australia, eye alea ko nuwo le tso ɣeaɖeɣi ke. . . . Ke hã mɔkpɔkpɔmanɔamesi bɔ ɖe dukɔa me. Ŋutsuwo kple nyɔnuwo siaa senɛ le wo ɖokui me be nane bu ɖe yewo le agbe me gake womete ŋu le nusi tututu wònye la nyam o.” Aleke gbegbe nya si Ŋɔŋlɔawo gblɔ be dzidzɔkpɔkpɔ alo agbe menɔa te ɖe míaƒe nunɔamesiwo dzi o nye nyateƒee nye si!—Nyagblɔla 5:10; Luka 12:15.\n2 Biblia fia nu be Mawu ƒe yayra mee dzidzɔkpɔkpɔ gãtɔ kekeake tsona. Lododowo 10:22 gblɔ tso nya sia ŋu be: “Yehowa ƒe yayra wɔa ame kesinɔtɔ eye mekpea vevesese ɖe eŋu o.” (NW) Zi geɖe la, ŋutilãmenuwo nuƒoƒoƒu ŋukeklẽtɔe ye hea vevesese vɛ. Esɔ be apostolo Paulo xlɔ̃ nu be: “Amesiwo dina be, yewoazu kesinɔtɔwo la, gena ɖe tetekpɔwo kple mɔ̃tetrewo kpakple movidzɔdzɔ kple nuveviwɔame ƒe nudzodzro geɖe, siwo tsɔa amewo xlãna ɖe gbegblẽ kple tsɔtsrɔ̃ me la me. Elabena nuvɔ̃wo katã ƒe ke enye galɔlɔ̃, si yome mɔ ame aɖewo di, eye wotre mɔ tso xɔse la gbɔ, eye wotsɔ nuxaxa geɖe ŋɔ wo ɖokui flofloflo.”—Timoteo I, 6:9, 10.\n3. Nukatae tetekpɔwo vaa Mawu-subɔlawo dzi?\n3 Gake amesiwo katã ‘yia edzi ɖoa to Yehowa ƒe gbe’ xɔa yayra mavɔ siwo ŋu vevesese mekpe ɖo o. (Mose V, 28:2) Ke hã ame aɖewo abia be, ‘Ne vevesese aɖeke mekpena ɖe Yehowa ƒe yayrawo ŋu o ɖe, ke nukatae Mawu-subɔla geɖe kpea fu ɖo?’ Biblia ɖee fia be Mawu ɖea mɔ fukpekpe vaa mía dzi gake le nyateƒe me la, Satana, eƒe nuɖoanyi vɔ̃ɖia, kple mía ŋutɔwo ƒe blibomademade gbɔe wotsona. (Mose I, 6:5; Mose V, 32:4, 5; Yohanes 15:19; Yakobo 1:14, 15) Yehowa gbɔe “nunana nyuiwo katã kple nunana blibowo katã” tso. (Yakobo 1:17) Eyata vevesese mekpena ɖe eƒe yayrawo ŋu ɣeaɖekeɣi o. Eyata mina míade ŋugble le Mawu ƒe nunana blibowo dometɔ aɖewo ŋu kpɔ.\nMawu ƒe Nya—Nunana Xɔasi Aɖee\n4. Yayra kple nunana xɔasi kae su Yehowa ƒe amewo si le “nuwuɣi” sia me?\n4 Daniel ƒe nyagblɔɖia gblɔ tso ‘nuwuɣia’ ŋu be: ‘Sidzedze vavãtɔ adzi ɖe edzi.’ Gake wokɔ nya sia me kple nya siawo be: “Ame vɔ̃ɖiwo katã mase egɔme o, ke nunyalawo ase egɔme.” (Daniel 12:4, 10) Bu nya ma ŋu kpɔ! Woŋlɔ Mawu ƒe Nya—vevietɔ nyagblɔɖiwo—kple Mawu ƒe nunya ale gbegbe be ame vɔ̃ɖiwo mate ŋu ase nusi tututu wofia la gɔme o, togbɔ be Yehowa ƒe amewo ya sea egɔme. Mawu ƒe Vi do gbe ɖa be: “Fofo, dziƒo kple anyigba ƒe Aƒetɔ, mekafu wò, elabena ètsɔ nusiawo ɣla ɖe nunyalawo kple nugɔmeselawo, eye nèɖe wo fia vidzĩwo.” (Luka 10:21) Yayra ka gbegbee nye si wònye be nunana xɔasi si nye Mawu ƒe Nya, Biblia, si woŋlɔ la le mía si, eye be míanɔ amesiwo Yehowa tsɔ gbɔgbɔmenugɔmesese na la dome!—Korintotɔwo I, 1:21, 27, 28; 2:14, 15.\n5. Nukae nye nunya, eye aleke míawɔ wòasu mía si?\n5 Ðe menye “nunya, si tso dziƒo” ye o la, anye ne gbɔgbɔmenugɔmesese aɖeke kura masu mía si o. (Yakobo 3:17) Nunya enye sidzedze kple nugɔmesese zazã atsɔ akpɔ kuxiwo gbɔe, asaƒoƒo na afɔkuwo alo dodo le wo me, taɖodzinuwo gbɔ ɖoɖo, alo nuxlɔ̃ame nyui nana, ƒe ŋutete. Aleke míawɔ axɔ mawumenunya? Lododowo 2:6 gblɔ be: “Yehowa naa nunya, eƒe nu me sidzedze kple gɔmesese dzɔ tso.” Ẽ, Yehowa atsɔ nunya ayra mí ne míeku kutri do gbe ɖa biae, abe alesi wòna “dzi nyanu, si sea nu gɔme” Fia Salomoe ene. (Fiawo I, 3:11, 12; Yakobo 1:5-8) Be míadze nunya la, ele hã be míayi edzi aɖo to Yehowa to eƒe Nya sɔsrɔ̃ edziedzi kple edziwɔwɔ me.\n6. Nukatae nunya le eme be míatsɔ Mawu ƒe se kple gɔmeɖosewo awɔ dɔe le míaƒe agbe me?\n6 Mawumenunya ŋuti kpɔɖeŋu ɖedzesiwo dze le Biblia me se kple gɔmeɖosewo me. Esiawo ɖea vi na mí le mɔ sia mɔ nu—le ŋutilã, tamesusu, seselelãme, kple gbɔgbɔ me gome. Hakpala la dzi ha wòsɔ nyuie be: “Yehowa ƒe se de blibo, enana luʋɔ gbɔna ɖe eme; Yehowa ƒe ɖaseɖiɖi le eteƒe, enana bometsilawo dzea nunya. Yehowa ƒe ɖoɖowo dzɔ, wodoa dzidzɔ na dzi; Yehowa ƒe sewo dza, wonana ŋku dzi kɔna. Wovena wu sika kple sika nyuitɔ geɖe.”—Psalmo 19:8-11; 119:72.\n7. Nukae dona tsoa afɔkpotutu Mawu ƒe dzidzenu dzɔdzɔeawo me?\n7 Gake amesiwo tua afɔkpo Mawu ƒe dzidzenu dzɔdzɔewo ƒe asi metua dzidzɔ kple ablɔɖe si dim wole la o. Wova dzea sii gbeɖeka be Mawu menye amesi ta woɖoa hehe ɖo o, elabena nusi ame ƒãna kee wòŋena. (Galatiatɔwo 6:7) Ame miliɔn geɖe siwo tu afɔkpo Mawu ƒe gɔmeɖosewo le emetsonu wɔnublanuiwo abe gbɔmeyafufɔfɔ, dɔléle manyatalenuwo, alo numame gblẽnuwo ŋem. Ne wometrɔ dzime hetrɔ woƒe agbenɔnɔ o la, woƒe nuwɔnawo akplɔ wo ayi ku me mlɔeba eye ɖewohĩ wòahe Mawu ƒe tsɔtsrɔ̃ ava wo dzii.—Mateo 7:13, 14.\n8. Nukatae dzi dzɔa Mawu ƒe Nya lɔ̃lawo?\n8 Gake amesiwo lɔ̃ Mawu ƒe Nya hetsɔnɛ wɔa dɔe axɔ yayra gbagowo fifia kple etsɔme siaa. Susu sia tae wosena le wo ɖokui me be Mawu ƒe se na yewovo, dzi dzɔa yewo vavã, eye wole mɔ kpɔm vevie na ɣeyiɣi si me woavo tso nuvɔ̃ kple emetsonu wuamewo si me ɖo. (Romatɔwo 8:20, 21; Yakobo 1:25) Kakaɖedzi le mɔkpɔkpɔ sia ŋu elabena Mawu ƒe nunana gãtɔ kekeake si wòna ameƒomea lɔlɔ̃tɔe—si nye eƒe Tenuvi, Yesu Kristo, ƒe tafevɔsa—dzie wotui ɖo. (Mateo 20:28; Yohanes 3:16; Romatɔwo 6:23) Nunana sia si ƒo ɖesiaɖe ta la ɖo kpe alesi Mawu ƒe lɔlɔ̃ na ameƒomea gogloe dzi eye wòɖo kpe edzi hã be amesiwo katã ayi edzi aɖo to Yehowa axɔ yayra mavɔwo.—Romatɔwo 8:32.\nMíekpɔ Ŋudzedze Ðe Nunana si Nye Gbɔgbɔ Kɔkɔe la Ŋu\n9, 10. Aleke Yehowa ƒe nunana si nye gbɔgbɔ kɔkɔea ɖea vi na míi? Wɔ eƒe kpɔɖeŋu.\n9 Nu bubu si Mawu na mí lɔlɔ̃tɔe si ta wòle be míada akpe ɖoe nye eƒe gbɔgbɔ kɔkɔea. Le ƒe 33 M.Ŋ. ƒe Pentekoste-ŋkekea dzi la, apostolo Petro xlɔ̃ nu ameha siwo nɔ Yerusalem la bena: “Mitrɔ dzime, eye mia dome amesiame naxɔ nyɔnyrɔ ɖe Yesu Kristo ƒe ŋkɔ me hena miaƒe nuvɔ̃wo ƒe keke, eye miaxɔ gbɔgbɔ kɔkɔe wòanye nunana.” (Dɔwɔwɔwo 2:38, NW) Egbea, Yehowa naa gbɔgbɔ kɔkɔe eƒe subɔla ɖeadzɔgbe siwo doa gbe ɖa bianɛ kple esiwo wɔa eƒe lɔlɔ̃nu. (Luka 11:9-13) Le blema ɣeyiɣiwo me la, gbɔgbɔ sia si triakɔ wu ŋusẽ ɖesiaɖe le xexeame—si nye Mawu ƒe gbɔgbɔ kɔkɔe, alo dɔwɔŋusẽ—do ŋusẽ ŋutsu kple nyɔnu xɔsetɔwo, kpakple Kristotɔ gbãtɔwo. (Zaxarya 4:6; Dɔwɔwɔwo 4:31) Ate ŋu awɔ ema ke na mí Yehowa ƒe amewo, togbɔ be míadze ŋgɔ mɔxenu gãwo alo nɔnɔme sesẽwo hã.—Yoel 2:28, 29.\n10 Bu Laurel, amesi dze lãmetutudɔ eye wònɔ dzitodzitomɔ̃ me ƒe 37 sɔŋ ƒe kpɔɖeŋu ŋu kpɔ. * Togbɔ be eƒe nɔnɔmea nye dodokpɔ si nu sẽ ŋutɔ hã la, esubɔ Mawu dzonɔamemetɔe vaseɖe ku me. Le ƒeawo me la, Laurel xɔ Yehowa ƒe yayra mavɔwo. Le kpɔɖeŋu me, togbɔ be enɔ mɔ̃a me gaƒoƒo 24 gbesiagbe hã la, ete ŋu kpe ɖe ame 17 sɔŋ ŋu woke ɖe Biblia me sidzedze vavãtɔ ŋu! Eƒe nɔnɔmea na míeɖo ŋku apostolo Paulo ƒe nya siawo dzi be: “Ne megbɔdzɔ la, ekema mesẽa ŋu.” (Korintotɔwo II, 12:10) Ẽ, dzidzedze ɖesiaɖe si míakpɔ le gbeƒãɖeɖe nyanyuia me metso mía ŋutɔwo ƒe ŋutete alo ŋusẽ me o, ke boŋ etso Mawu ƒe gbɔgbɔ kɔkɔe, si wònaa amesiwo yia edzi ɖoa to eƒe gbe ƒe kpekpeɖeŋu me.—Yesaya 40:29-31.\n11. Nɔnɔme kawoe Mawu ƒe gbɔgbɔa naa amesiwo do “amenyenye yeye” la ɖena fiana?\n11 Ne míeɖo to Mawu le nusianu me la, eƒe gbɔgbɔa naa nɔnɔme siwo nye lɔlɔ̃, dzidzɔ, ŋutifafa, dzigbɔgbɔ blewu, dɔmekɔkɔ, dɔmenyonyo, anukwaretɔnyenye, dɔmefafa, ɖokuidziɖuɖu va nɔa mía si. (Galatiatɔwo 5:22, 23) “Gbɔgbɔ ƒe kutsetse” sia nye “amenyenye yeye” si Kristotɔwo dona ɖe ŋukeklẽ, kple lã nuwɔna ɖesiaɖe ƒomevi teƒe la ƒe akpa aɖe. (Efesotɔwo 4:20-24; Yesaya 11:6-9) Kutsetse siawo ƒe vevietɔ enye lɔlɔ̃, “blibonyenye la ƒe nublanu” la.—Kolosetɔwo 3:14.\nKristotɔwo ƒe Lɔlɔ̃—Nunana Xɔasie\n12. Aleke Tabita kple ƒe alafa gbãtɔ me Kristotɔ bubuwo ɖe lɔlɔ̃ fiae?\n12 Kristotɔwo ƒe lɔlɔ̃ nye nunana xɔasi bubu si tso Yehowa gbɔ—enye nunana si xɔ asi na mí vavã. Togbɔ be gɔmeɖose dzie wotui ɖo hã la, veveseɖeamenu bɔ ɖe eme ale gbegbe be etea xɔsetɔwo ƒoa ƒu ɖekae wu esi ƒomekadodowo te ŋu wɔna gɔ̃ hã. (Yohanes 15:12, 13; Petro I, 1:22) Le kpɔɖeŋu me, bu Tabita, si nye ƒe alafa gbãtɔ me nyɔnu Kristotɔ nyui aɖe ŋu kpɔ. ‘Eyɔ fũ kple dɔ nyui wɔwɔ kple dɔmenyonuwo’ wɔwɔ, vevietɔ na ahosi siwo le hamea me. (Dɔwɔwɔwo 9:36) Ŋutilã me ƒometɔwo anɔ nyɔnu siawo si godoo, gake Tabita di be yeawɔ nusi yeate ŋui atsɔ akpe ɖe ahosiwo ŋu ahade dzi ƒo na wo. (Yohanes I, 3:18) Kpɔɖeŋu nyui ka gbegbee nye si Tabita ɖo ɖi! Nɔvilɔlɔ̃ ʋã Priskila kple Akwila ‘wotsɔ woƒe kɔwo ɖo anyi’ ɖe Paulo ta. Lɔlɔ̃ ʋã Epafra, Luka, Onesiforo, kple ame bubuwo hã wokpe ɖe apostoloa ŋu esime wònɔ gaxɔ me le Roma. (Romatɔwo 16:3, 4; Timoteo II, 1:16; 4:11; Filemon 23, 24) Ẽ, ‘lɔlɔ̃’ si nye nunana xɔasi tso Mawu gbɔ ‘le’ Kristotɔ mawo tɔgbe ‘dome’ egbea, si ɖea wo fiana be wonye Yesu ƒe nusrɔ̃la vavãwo.—Yohanes 13:34, 35.\n13. Aleke míate ŋu aɖee fia be míekpɔa ŋudzedze ɖe míaƒe Kristotɔwo ƒe nɔviwo ƒe habɔbɔa ŋu vevie?\n13 Èdea asixɔxɔ lɔlɔ̃ si woɖena fiana le Kristo-hamea me la ŋua? Èkpɔa ŋudzedze ɖe míaƒe xexeame katã ƒe gbɔgbɔ me nɔviwo ƒe habɔbɔa ŋua? Esiawo hã nye nunana xɔasiwo tso dziƒo. Aleke míate ŋu aɖee afia be míedea asixɔxɔ eŋu? To subɔsubɔdɔ kɔkɔe wɔwɔ na Mawu, gomekpɔkpɔ le Kristotɔwo ƒe kpekpewo me, kple lɔlɔ̃ kpakple Mawu ƒe gbɔgbɔ ƒe kutsetse bubuwo ɖeɖefia me.—Filipitɔwo 1:9; Hebritɔwo 10:24, 25.\n‘Nunana Siwo Nye Amewo’\n14. Nukae wodi tso Kristotɔ si di be yeanye hamemegã alo subɔsubɔdɔwɔla si?\n14 Taɖodzinu nyui aɖe le Ŋutsu Kristotɔ siwo di be yewoanye hamemegã alo subɔsubɔdɔwɔlawo ahasubɔ yewo hati tadeagulawo la si. (Timoteo I, 3:1, 8) Be nɔviŋutsu nadze axɔ mɔnukpɔkpɔ siawo la, ele be wòanye gbɔgbɔmeme, amesi nya Ŋɔŋlɔawo nyuie eye wòtsɔa dzo ɖe gbeadzisubɔsubɔdɔa wɔwɔ ŋu. (Dɔwɔwɔwo 18:24; Timoteo I, 4:15; Timoteo II, 4:5) Ele be wòaɖe ɖokuibɔbɔ, ŋuɖɔɖo, kple dzigbɔɖi afia, elabena Mawu ƒe yayra gbagowo mevaa ɖokuidoɖedzilawo, dadalawo, kple ŋkɔxɔxɔdilawo dzi o. (Lododowo 11:2; Hebritɔwo 6:15; Yohanes III, 9, 10) Ne srɔ̃tɔe wònye la, ke wòanye ƒome ƒe ta lɔ̃ame si te ŋu kpɔa eƒemetɔwo katã dzi nyuie. (Timoteo I, 3:4, 5, 12) Esi ŋutsu sia dea asixɔxɔ gbɔgbɔmekesinɔnuwo ŋu ta la, axɔ Yehowa ƒe yayra.—Mateo 6:19-21.\n15, 16. Amekawoe ɖenɛ fiana be yewonye ‘nunana siwo nye amewo’? Wɔ eƒe kpɔɖeŋuwo.\n15 Ne hamemegã kple subɔsubɔdɔwɔla siwo le subɔsubɔm le hamea me do vevie nu le nyanyuigbɔgblɔ, alẽkpɔkplɔ, kple nufiafia me la, woɖenɛ fiana eme kɔna ƒã be yewonye ‘nunana siwo nye amewo’ siwo ŋu míade asixɔxɔe vevie. (Efesotɔwo 4:8, 11) Amesiwo woƒe subɔsubɔdɔ si wowɔna lɔlɔ̃tɔe ɖea vi na maɖe woƒe ŋudzedzekpɔkpɔ agblɔ ɣesiaɣi ya o, gake Yehowa kpɔa dɔ siwo katã hamemegã wɔnuteƒewo wɔna dzea sii. Maŋlɔ lɔlɔ̃ si woɖe fia le eƒe ŋkɔ ta le eƒe amewo subɔsubɔ me la be o.—Timoteo I, 5:17; Hebritɔwo 6:10.\n16 Bu hamemegã veviedonula aɖe si yi ɖasrã nyɔnuvi Kristotɔ aɖe si ƒe ahɔhɔ̃ woyina koko ge ŋu kpɔ. Ƒomea ƒe xɔlɔ̃ aɖe ŋlɔ bena: “Eƒe dɔme nyo ale gbegbe, ekpena ɖe ame ŋu, etsɔ ɖe le eme na ame. Ebia mɔ be yeado gbe ɖa kpli mí na Yehowa. Esi wònɔ gbea dom ɖa la, nyɔnuvia fofo [si menye Yehowa Ðasefo o] ɖe hũ, eye aɖatsi ge le mo na amesiame si nɔ kɔdzixɔa me. Aleke hamemegã ma ƒe gbedodoɖaa fa dzi na amee nye si, eye lɔlɔ̃ ka gbegbee nye si Yehowa ɖe fia be wòɖoe ɖa le ɣeyiɣi ma tututu dzi!” Ðasefo bubu aɖe si nye dɔnɔ gblɔ tso hamemegã siwo va srãe kpɔ ŋu be: “Esi wozɔ va nye abati gbɔ le xɔ si me wokpɔa dɔléle sesẽwo gbɔ le me la, menyae be nuka kee adzɔ tso ɣeyiɣi ma dzi yina o, mate ŋu anɔ te ɖe enu. Ŋusẽ ɖo ŋunye eye nye dzi dze eme.” Ðe ame aɖe ate ŋu aƒle ɖetsɔleme sia si me lɔlɔ̃ le alea? Gbeɖegbeɖe! Nunanae wònye tso Yehowa gbɔ, si wòtsɔ to Kristo-hamea dzi.—Yesaya 32:1, 2.\nNunana si Nye Gbeadzisubɔsubɔdɔ\n17, 18. (a) Subɔsubɔdɔ si nye nunana ƒe mɔnukpɔkpɔ kae Yehowa ʋu ɖi na eƒe amewo katã? (b) Kpekpeɖeŋu kae Mawu na be míate ŋu awɔ míaƒe subɔsubɔdɔa?\n17 Nu bubu aɖeke megali anye bubu woade amegbetɔwo ŋu wu Yehowa, Dziƒoʋĩtɔ la, subɔsubɔ o. (Yesaya 43:10; Korintotɔwo II, 4:7; Petro I, 2:9) Ke hã gomekpɔkpɔ le dutoƒosubɔsubɔdɔa wɔwɔ me ƒe mɔnukpɔkpɔ ʋu ɖi na amesiame—ɖevi kple ame tsitsi, ŋutsu kple nyɔnu—si di le nyateƒe me be yeasubɔ Mawu. Èwɔa nunana xɔasi sia ŋudɔa? Ðewohĩ ame aɖewo ahe ɖe megbe le esi wosusu be yewomesu te o ta, gake ɖo ŋku edzi be Yehowa naa gbɔgbɔ kɔkɔea amesiwo subɔnɛ, eye wòkpena ɖe mía ŋu le go sia go si me míesu te le o me.—Yeremya 1:6-8; 20:11.\n18 Yehowa tsɔ Fiaɖuƒegbeƒãɖeɖedɔa de asi na esubɔla ɖokuibɔbɔlawo, menye dadala siwo ɖoa ŋu ɖe woa ŋutɔwo ƒe ŋutetewo ŋu o. (Korintotɔwo I, 1:20, 26-29) Amesiwo bɔbɔ wo ɖokui heɖɔ ŋu ɖo nyae be gbɔdzɔgbɔdzɔwo le yewo ŋu eye woɖoa ŋu ɖe Mawu ŋu be wòakpe ɖe yewo ŋu le gbeadzisubɔsubɔdɔa wɔwɔ me. Wokpɔa ŋudzedze hã ɖe gbɔgbɔmekpekpeɖeŋu si wònana to “xɔnuvi nuteƒewɔla” la dzi ŋu.—Luka 12:42-44; Lododowo 22:4.\nƑomegbenɔnɔ si me Dzidzɔ Le—Nunana Nyui Aɖee\n19. Nukawoe ana woakpɔ dzidzedze le vinyinyi me?\n19 Srɔ̃ɖeɖe kple ƒomegbenɔnɔ si me dzidzɔ le nye nunana tso Mawu gbɔ. (Rut 1:9; Efesotɔwo 3:14, 15) Ðeviwo hã nye “domenyinu [xɔasi] tso Yehowa gbɔ,” eye wòhea dzidzɔ vɛ na dzila siwo te ŋu ƒã mawusosroɖa ƒe nɔnɔmewo ɖe wo me dzidzedzetɔe la. (Psalmo 127:3) Ne dzilae nènye la, yi edzi nàɖo to Yehowa ƒe gbe to viwòwo hehe ɖe eƒe Nya ƒe mɔfiame nu me. Amesiwo wɔe nenema axɔ Yehowa ƒe kpekpeɖeŋu kple yayra gbagowo godoo.—Lododowo 3:5, 6; 22:6; Efesotɔwo 6:1-4.\n20. Nukae ate ŋu anye kpekpeɖeŋu na dzila siwo ƒe viwo trɔ le tadedeagu vavãtɔ yome?\n20 Togbɔ be dzila Mawu-vɔ̃lawo aku kutri alesi dze hã la, ɖewohĩ wo vi aɖewo atiae be yewoatrɔ le tadeagu vavãtɔa yome esi wole tsitsim. (Mose I, 26:34, 35) Esia ate ŋu anye nuxaxa na dzilawo ale gbegbe. (Lododowo 17:21, 25) Gake le esi teƒe be mɔkpɔkpɔ nabu ɖe wo keŋkeŋ la, ate ŋu anye kpekpeɖeŋu na wo be woaɖo ŋku vi nudomegblẽla la ƒe kpɔɖeŋu si Yesu wɔ la dzi. Togbɔ be ɖevi ma dzo le aƒeme hedze go hã la, etrɔ gbɔ va fofoa ƒeme emegbe, eye wòxɔe kple dzidzɔ heɖe lɔlɔ̃ fiae. (Luka 15:11-32) Nuka kee adzɔ o, dzila Kristotɔ nuteƒewɔlawo ate ŋu aka ɖe edzi be Yehowa se nɔnɔmea gɔme, etsɔ ɖe le eme lɔlɔ̃tɔe, eye be magblẽ wo ɖi alɔmadomado woe akpɔ o.—Psalmo 145:14.\n21. Amekae wòle be míaɖo toe, eye nukatae?\n21 Ekema mina mía dometɔ ɖesiaɖe nade dzesi nusi le vevie ŋutɔŋutɔ le míaƒe agbe me. Ðe míaƒe taɖodzinu nye be míali kɔ ŋutilãmenu siwo ate ŋu akplɔ mía kple míaƒe ƒomea ade vevesese me ɖi glegleglea? Alo ‘nunana nyui kple nunana blibo’ siwo tso “kekeliwo ƒe Fofo la gbɔ” minyamee míele. (Yakobo 1:17) Satana, “aʋatsokafofo” la, di be yeana míanɔ ŋutilãmekesinɔnuwo yome ale be dzidzɔ kple agbe siaa nabu ɖe mí. (Yohanes 8:44; Luka 12:15) Gake nusi anyo na mí dimee Yehowa ya le na mí. (Yesaya 48:17, 18) Eyata mina míayi edzi aɖo to míaƒe Dziƒofofo lɔlɔ̃tɔ la eye ‘eƒe nu nanyo mía ŋu’ ɣesiaɣi. (Psalmo 37:4) Ne míenɔ agbe alea la, Yehowa ƒe nunana xɔasi kple yayra gãwo adudu ɖe mía dzi—eye vevesese ɖeka pɛ hã makpe ɖe wo ŋu o.\n^ mm. 10 Kpɔ Eŋlisigbe me Nyɔ!, January 22, 1993, axa 18-21.\n• Nuka gbɔe dzidzɔkpɔkpɔ gãtɔ kekeake tsona?\n• Nu siwo Yehowa naa eƒe amewo dometɔ aɖewo ɖe?\n• Nukatae gbeadzisubɔsubɔdɔa nye nunana?\n• Nukae dzilawo ate ŋu awɔ be woaxɔ Mawu ƒe yayra le wo viwo nyinyi me?\nÈkpɔa ŋudzedze ɖe Mawu ƒe nunana si nye eƒe Nya si woŋlɔ la ŋua?\nTogbɔ be Laurel Nisbet nɔ nɔnɔme siwo sesẽ ŋutɔ me hã la, esubɔ Mawu dzonɔamemetɔe\nAbe Tabita ene la, wonya egbegbe Kristotɔwo nyuie ɖe woƒe lɔlɔ̃ ɖeɖefia ta\nHamemegã Kristotɔwo tsɔ ɖe le haxɔsetɔwo me lɔlɔ̃tɔe\nƉoe Ɖe Amewo Ɖoe Ɖe Amewo Yehowa Ƒe Yayra Wɔa Mí Kesinɔtɔwoe\nw01 9/15 axa 15-20\nÐe Nane Ate Ŋu Ana Woawɔ Ðeka Vavãa?\nTadedeagu Vavãtɔ Naa Amewo Wɔa Ðeka\nTakpekpewo—Míaƒe Nɔviwɔwɔ ƒe Kpeɖodzi Dodzidzɔnamewoe Wonye\nÐe Yehowa Adudu Eƒe Yayra Ðe Dziwòa?\nNuka Ŋue Asixɔxɔ Vavã Le?\nZɔ Le ‘Dzɔdzɔenyenye’ Me\nHenox Zɔ Kple Mawu le Xexe Mavɔ̃mawu Me\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA September 15, 2001\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA September 15, 2001\nGBETAKPƆXƆ—TATA SI MÍESRƆ̃NA September 15, 2001


GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Sepedi Setswana Slovak Slovenian Spanish Swahili Swedish Turkish Ukrainian\nETSO NYƆ! ŊLƆLA SI LE NIGER GBƆ\nÐE NÈKPƆA dzidzɔ ɖe nu fafɛ nono ŋu ne dzoxɔxɔ lia? Ƒome geɖe siwo le Ɣetoɖoƒe Afrika kpɔa dzidzɔ ɖe nunono fadziname dzeani, si vivina, si naa lãmesẽ, eye mena wogblẽa ga o—si wotsɔ numiemie wɔ la ŋu. Woyɔa nunono sia be bissap, eye seƒoƒo si nye Roselle mee woɖee tsoe. Seƒoƒo sia te ŋu kɔna afɔ ade alo esi wu nenema. Etsina le xexeame ƒe akpa vovovowo vevietɔ le dukɔ siwo me yame ƒe nɔnɔme xɔ dzo le wu abe Niger, Mali, kple Senegal ene me.\nAlesi Wowɔa Bissap Lae\nWokɔa numiemie sia ƒe seƒoƒo si anɔ gatsivi ɖeka ɖe tsi lita ɖeka me. Woɖonɛ dzoe wòfiena emegbe wodanɛ ɖi aɖabaƒoƒo 15 va ɖo 20 be woaɖi ɖe eme. Wotsyɔa seƒoƒoa le eme, eye woate ŋu ano tia dzodzoe alo fafae woade sukli eme loo alo woanoe ƒuƒlu. Egbea la, míedi be míawɔ nunono fafɛ si avivi ɖeviwo nu eyata míade sukli eme. Ƒome aɖewo hã dea ahame alo vanilla nunonoa me be woaʋẽ nyuie. Wokɔa bissap fafɛ si biã lalalã ɖe aŋe kotoku vi siwo me kɔ nyuie me, heblaa enu. Esɔ gbe woama na ɖevi siwo di vevie be yewoanoe azɔ! Woŋɔa aŋea nu kple dzidzɔ henoa woƒe nu vivia dzidzɔtɔe. Ele eme baa be, edzɔa dzi na wo dometɔ aɖewo be woanoe le kplu me boŋ.\nTsɔ kpe ɖe alesi bissap vivinae ŋu la, enye aha si nyo na amesiame. Calcium, phosphorus, iron, vitamin A kple C, kple nu geɖe le eme! Ame aɖewo gblɔna be bissap ganaa wodea afɔdzi nyuie, ɖɔa aɖuɖɔ edziedzi eye wonaa aklã la wɔa dɔ nyuie. Aleke kee wòɖale o dzidzɔ ka gbegbee wònye na mí be tsɔ kpe ɖe alesi numiemie sia dzeanii ŋu la, míegakpɔa nunono si naa lãmesẽ mí tso eme enye esi!\n[Nɔnɔmetata Tsoƒe si le axa 31]\nƉoe Ɖe Amewo Ɖoe Ɖe Amewo Nunono Fadziname si Wòtsɔa Numiemie Wɔnuku aɖe Wɔna\ng02 5/8 axa 31


GBE BUBU Afrikaans Albanian Amharic Arabic Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Catalan Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Cinyanja Croatian Czech Dangme Danish Digor Douala Dutch Efik Estonian Eŋlisi Eʋegbe Fijian Finnish Fon Franse Ga Georgian German Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Iban Ibanag Icelandic Igbo Iloko India Tokunɔgbe Indonesian Isoko Italian Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mambwe-Lungu Marathi Maya Mbunda Mongolian Moore Motu Myanmar Ndebele Ndebele (Zimbabwe) Ndonga Nepali Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidzin (Kamerun) Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tok Pisin Tongan Tshiluba Tsonga Turkish Turkmen Tuvaluan Twi Tzotzil Ukrainian Urhobo Uzbek Venda Vietnamese Waray-Waray Welsh Wolaita Xhosa Yoruba Zande Zapotec (Isthmus) Zulu\nGianni kple Maurizio nye xɔlɔ̃wo ƒe 50 ye nye esia. Gake eva ɖo ɣeaɖeɣi la, esusɔ vie woƒe xɔlɔ̃wɔwɔa me gblẽ. Maurizio gblɔ be: “Esi menɔ ɣeyiɣi sesẽ aɖe me tom la, meɖe afɔ aɖewo siwo mesɔ kura o, si wɔe be mía dome megava nɔ vivim o.” Gianni hã gblɔ be: “Maurizio ye nye ame si srɔ̃ Biblia kplim. Enye ame si ŋu metena ɖo wòɖoa aɖaŋu nam. Eya ta, esesẽ nam ŋutɔ be maxɔe ase be eyae wɔ nu ma gbegbe. Dzi ɖe le ƒonye ŋutɔ, elabena ate ŋu adzɔ be míaganye xɔlɔ̃wo azɔ o. Ðeko mese le ɖokuinye me be ame aɖeke megale asinye o.”\nASIXƆXƆ gã le xɔlɔ̃ vavãwo ŋu, eye xɔlɔ̃ nyui mesua ame si agbagba madzemadzee o. Ne xɔlɔ̃wo dome le gbegblẽm la, nu kae woate ŋu awɔ tso nɔnɔmea ŋu? Míate ŋu asrɔ̃ nu tso ame aɖewo siwo ŋu woƒo nu tsoe le Biblia me, siwo nye xɔlɔ̃ nyuiwo gake emegbe woƒe xɔlɔ̃wɔwɔa me di be yeagblẽ la gbɔ.\nNE XƆ̃WÒ AÐE WƆ NU GBEGBLẼ\nXɔlɔ̃ nyuiwo nɔ alẽkplɔla David, si va zu fia emegbe la si. Ðewohĩ wò susu ayi David xɔlɔ̃ Yonatan dzi. (1 Sam. 18:1) Gake xɔlɔ̃ bubuwo hã nɔ David si. Wo dometɔ ɖekae nye nyagblɔɖila Natan. Biblia megblɔ ɣeyiɣi si me wova zu xɔlɔ̃wo o. Ke hã, gbe ɖeka David ɖe nya aɖe dzi na Natan, abe ale si ko nàgblɔ wò dzimenya aɖe na xɔ̃wò ene. David ɖoe be yeatu gbedoxɔ na Yehowa. Edze kɔtɛ be esi Natan nye David xɔlɔ̃ kple ame si dzi Yehowa ƒe gbɔgbɔ le ta la, fia la dea asixɔxɔ eƒe susuwo ŋu.—2 Sam. 7:2, 3.\nGake nane va dzɔ si na wo dome gblẽ kloe. Fia David wɔ ahasi kple Bat-Seba, eye emegbe ena wowu nyɔnua srɔ̃ Uriya. (2 Sam. 11:2-21) David wɔ nuteƒe na Yehowa ƒe geɖe eye wòtsoa afia dzɔdzɔe. Gake eyae nye ma va wɔ nu vɔ̃ gã ma! Aleke wòdzɔe be fia nyui ma wɔ nu ma gbegbe? Ðe mekpɔe be nu vɔ̃ gã aɖee nye ema wɔm yenɔ oa? Ðe wòsusu be yeate ŋu aɣla nu si yewɔ la ɖe Mawua?\nNu kae Natan awɔ? Ðe wòanɔ mɔ kpɔm be ame bubu aɖe ahe fia la ƒe susu ayi nu si wòwɔ dzia? Enɔ nyanya na ame bubuwo hã be David ye na wowu Uriya. Eya ta, nu ka tae Natan ade nu nyaa me, evɔ esia ate ŋu awɔe be woƒe xɔlɔ̃wɔwɔ nyuia me nagblẽ? Azɔ hã, nuƒoƒo tso nya sia ŋu ate ŋu ana Natan ƒe agbe naɖo afɔku me gɔ̃ hã, elabena David na wowu Uriya si meɖi fɔ aɖeke o.\nKe hã, Mawu ƒe nyanuɖela ye Natan nye. Nyagblɔɖilaa nyae nyuie be ne yezi kpi la, ye kple David dome kadodoa maganɔ nyui o, eye ye ŋutɔ hã yeƒe dzitsinya aɖe fu na ye. Nu si exɔlɔ̃a David wɔ la medze Yehowa ŋu kura o. Ehiã vevie ŋutɔ be David nadzra eya kple Yehowa dome ɖo. Ɛ̃, xɔlɔ̃ vavãe David hiã ɣemaɣi. Xɔlɔ̃ ma tɔgbi ye Natan nye na David. Nuƒoƒo tso nya sia ŋu asesẽ, eya ta Natan wɔ kpɔɖeŋu aɖe si ana eƒe nyawo nawɔ dɔ ɖe David, si nye alẽkplɔla tsã la dzi. Natan gblɔ Mawu ƒe gbedeasia na David, ke hã etrɔ asi le eƒe nyawo ŋu le mɔ aɖe nu be wòana David nakpɔ ale si gbegbe eƒe nu vɔ̃a nye ŋkubiãnyae eye wòaɖɔ eƒe mɔwo ɖo.—2 Sam. 12:1-14.\nNu kae nàwɔ ne xɔ̃wò aɖe da vo gã aɖe alo wɔ nu vɔ̃ aɖe si nye ŋkubiãnya? Ðewohĩ awɔ na wò be ne yehe eƒe susu yi nu gbegblẽ si wòwɔ dzi la, esia ana miaƒe xɔlɔ̃wɔwɔa me nagblẽ. Alo ɖewohĩ àse le ɖokuiwò me be ne yegblɔ nu vɔ̃ si wòwɔ ŋu nya na hamemetsitsi siwo ate ŋu ana gbɔgbɔmekpekpeɖeŋui la, ke efia be mèwɔ nuteƒe na xɔ̃wòa o. Nu kae nàwɔ?\nGianni, si ŋu nya míegblɔ va yi la gblɔ be: “Mede dzesii be nane menɔ yiyim nyuie o. Maurizio megate ŋu nɔ tetem ɖe ŋunye abe tsã ene o. Eya ta, metso nya me be nye ŋutɔ mate ɖe eŋu, togbɔ be esia wɔwɔ menɔ bɔbɔe nam o hã. Mebia ɖokuinye be: ‘Nya kae mate ŋu agblɔ nɛ si menya xoxo o? Ðewohĩ akpɔ dziku!’ Gake esi meɖo ŋku nu siwo míesrɔ̃ va yi dzi la, dzi ɖo ƒonye be maƒo nu kplii. Maurizio hã tsɔ ɖe le eme nam alea va yi esime mehiã kpekpeɖeŋu. Menye ɖe medi be mía kplii dome nagblẽ o, ke boŋ ɖe medi be makpe ɖe eŋu, elabe metsɔ ɖe le eme nɛ.”\nMaurizio gblɔ be: “Ale si nyaa le lae Gianni gblɔ, eye egblɔe ɖe eteƒe. Menya be nu gbegblẽ siwo mewɔ la me tsonuwo metso Gianni gbɔ o, eye metso Yehowa gbɔ hã o. Eya ta, melɔ̃ xɔ tohehea, eye le ɣeyiɣi aɖe megbe la, mehaya le gbɔgbɔ me.”\nNE NANE DZƆ ÐE XƆ̃WÒ AÐE DZI\nXɔlɔ̃ bubuwo nɔ David si siwo nɔ eŋu nuteƒewɔwɔtɔe le ɣeyiɣi sesẽwo me. Wo dometɔ ɖekae nye Husai, ame si ŋu Biblia gblɔ le be enye “David xɔlɔ̃.” (2 Sam. 16:16; 1 Kron. 27:33) Anɔ eme be ewɔa dɔ le fiasãa me, eye wònye David xɔlɔ̃ kple eŋumewo dometɔ ɖeka si David dea dɔ vevi siwo nye nya ɣaɣlawo la asi na.\nEsi David vi Absalom dze agbagba be yeaxɔ fiazikpuia le fofoa si la, Israel-vi geɖe wɔ ɖeka kplii, gake menɔ alea le Husai ya gome o. Esi David nɔ sisim la, Husai yi egbɔ. Ete ɖe David dzi ŋutɔ be ye ŋutɔ ye vi tsi tsitre ɖe ye ŋu alea eye ame bubu siwo dzi yeka ɖo hã de edzi. Ke hã, Husai yi edzi wɔ nuteƒe na David eye wòlɔ̃ faa be yeade yeƒe agbe afɔku me ale be yeatsɔ dɔ aɖe si awɔe be woagblẽ aglãdzelaawo ƒe nugbeɖoɖoa me. Menye esi Husai nye fiaŋume ta koe wòyi dɔa gbe o. Ke esi wònye xɔlɔ̃ vavã tae.—2 Sam. 15:13-17, 32-37; 16:15–17:16.\nEnyea dzidzɔ na mí egbea be ɖekawɔwɔ sẽŋu le nɔviwo dome, metsɔ le agbanɔamedzi siwo le wo dzi le hamea me la me o. Nɔnɔme siwo woɖena fiana le ko abe ɖe wole gbɔgblɔm be, “Menye esi wòle be manye xɔ̃wò tae míenye xɔlɔ̃wo ɖo o, ke esi nèle vevie nam tae” ene.\nEsia dze ƒãa le nɔviŋutsu aɖe si ŋkɔe nye Federico gome. Exɔlɔ̃ vevi Antonio kpe ɖe eŋu esime wònɔ nɔnɔme sesẽ aɖe me tom. Federico gblɔ be: “Esi Antonio ʋu va míaƒe hamea me la, eteƒe medidi hafi míezu xɔlɔ̃wo o. Mí ame evea siaa míenye subɔsubɔdɔwɔlawo, eye dzi nɔ mía dzɔm be míenɔ dɔ wɔm ɖekae. Ɣeyiɣi kpui aɖe megbe la, eva zu hamemetsitsi. Tsɔ kpe ɖe ale si míenye xɔlɔ̃wo ŋu la, eganye ame si ɖoa kpɔɖeŋu nyui nam.” Emegbe Federico ɖe afɔ gbegblẽ aɖe. Enumake, eyi hamemetsitsiwo gbɔ be woana gbɔgbɔmekpekpeɖeŋu ye, gake megadze anye mɔɖela alo subɔsubɔdɔwɔla o. Aleke Antonio wɔ nu ɖe eŋu?\nEsi Federico ɖo xaxa me la, xɔlɔ̃a, Antonio, ɖo toe dzigbɔɖitɔe hede dzi ƒo nɛ\nFederico gblɔ be: “Mekpɔe be Antonio se veve ɖe nunye. Edze agbagba wɔ etɔ sinua de dzi ƒo nam. Edi vevie be mahaya le gbɔgbɔ me eye megblẽm ɖi gbeɖe o. Ede dzi ƒo nam be madze agbagba agasẽ ŋu le gbɔgbɔ me eye nyemagana ta o.” Antonio hã gblɔ be: “Meva nɔ Federico ŋu kplikplikpli wu tsã. Medi be wòanɔ bɔbɔe nɛ be wòagblɔ nu siwo te ɖe edzi kple nu sia nu si le dzi me nɛ la nam faa.” Dzidzɔtɔe la, Federico gasẽ ŋu le gbɔgbɔ me eye wògazu mɔɖela kple subɔsubɔdɔwɔla le ɣeyiɣi kpui aɖe megbe. Antonio ƒo nyaa ta be: “Togbɔ be menye hame ɖeka mee míele fifia o hã la, tsi metoa mía dome o.”\nÐE NÀLÉ DZIKU ÐE DƆMEA?\nAleke nàse le ɖokuiwò me ne xɔ̃wò aɖe gblẽ wò ɖi le ɣeyiɣi si nèhiã eƒe kpekpeɖeŋu wu la me? Zi geɖe la, esia vena ŋutɔ. Ðe nàte ŋu atsɔe ake xɔ̃wòa? Ðe mia kplii dome ate ŋu agava nɔ kplikplikpli abe tsã enea?\nBu nu si dzɔ ɖe Yesu dzi le eƒe anyigbadzinɔɣi ƒe ŋkeke mamlɛawo me ŋu kpɔ. Zi geɖe la, Yesu kple eƒe apostoloawo koe zɔna eye wo kplii dome nɔ kplikplikpli. Esɔ be Yesu yɔ wo be ye xɔlɔ̃wo. (Yoh. 15:15) Gake nu kae dzɔ esi amewo va lé Yesu? Apostoloawo si. Petro ƒu asi akɔ be yemagblẽ yeƒe Aƒetɔ la ɖi gbeɖe o, gake le zã ma ke me la, Petro gbe nu le Yesu gbɔ!—Mat. 26:31-33, 56, 69-75.\nYesu nyae be ne dodokpɔ mamlɛa va ye dzi la, ye ɖeka koe adze ŋgɔe. Ke hã, etɔ dzɔ be wòase le eɖokui me be wogblẽ ye ɖi, alo wòate ɖe edzi gɔ̃ hã. Gake le dze si wòɖo kple eƒe nusrɔ̃lawo ŋkeke ʋɛ aɖewo le eƒe tsitretsitsi megbe me la, naneke meɖee fia be nu si wowɔ la vee, alo ete ɖe edzi, alo elé wo ɖe dɔme o. Yesu mekpɔe be ehiã be yeaƒo nu tso yeƒe nusrɔ̃lawo ƒe vodadawo ŋu o, eye meƒo nu tso ale si wogblẽe ɖi le zã si me wolée la ŋu hã o.\nKe boŋ, Yesu de dzi ƒo na Petro kple apostolo bubuawo. Ena mɔfiame wo ku ɖe nufiafiadɔ vevitɔ si woawɔ le amegbetɔwo ƒe ŋutinya me la ŋu tsɔ ɖo kpe edzi na wo be yegaka ɖe wo dzi kokoko. Yesu gakpɔtɔ bu apostoloawo be wonye ye xɔlɔ̃wo. Ale si gbegbe wòlɔ̃ woe la wɔ dɔ ɖe wo dzi ŋutɔ. Eya ta, woawɔ woƒe ŋutete ɖe sia ɖe be yewomagawɔ nu ɖe yewoƒe Aƒetɔ la ŋu nenema azɔ o. Eye le nyateƒe me hã, eƒe nusrɔ̃lawo te ŋu wɔ dɔ si wòde wo si la de goe.—Dɔw. 1:8; Kol. 1:23.\nNɔvinyɔnu aɖe si ŋkɔe nye Elvira la ɖo ŋku ɣeyiɣi aɖe si masɔmasɔ ɖo eya kple exɔlɔ̃ vevi si nye Giuliana dome la dzi. Egblɔ be: “Esi wògblɔ nam be nu si mewɔ la ve ye la, ete ɖe dzinye ŋutɔ. Etɔ dzɔ be wòado dziku. Gake nu si wɔ dɔ ɖe dzinye wue nye be, nu gbegblẽ si ate ŋu ado tso nye nuwɔnaa me kple nye ŋutɔ nye nyonyo ŋue wòtsi dzi ɖo. Metsɔ susu ɖo nu si mewɔ ɖe eŋu la dzi o, ke boŋ nu si nye nuwɔnaa agblẽ le nye ŋutɔ ŋunye boŋ ŋue wòtsi dzi ɖo. Nyemaŋlɔ esia be gbeɖe o. Meda akpe na Yehowa be xɔlɔ̃ nyui sia le asinye. Metsɔ susu ɖo eƒe seselelãme ŋu o, ke boŋ nye nyonyoe nɔ vevie nɛ wu.”\nEya ta, aleke xɔlɔ̃ nyui awɔ nui ne woƒe xɔlɔ̃wɔwɔa me di be yeagblẽ? Alɔ̃ aƒo nu tso kuxia ŋu faa ne ehiã, eye awɔe ameŋububutɔe. Xɔlɔ̃ ma ƒomevi anɔ abe Natan kple Husai, siwo yi edzi wɔ nuteƒe na wo xɔlɔ̃ le ɣeyiɣi sesẽwo me la ene; eye anɔ abe Yesu, si lɔ̃ faa tsɔ exɔlɔ̃awo ƒe vodada ke wo la ene. Xɔlɔ̃ sia tɔgbie nènyea?


Nu Si Biblia Gblɔ Tso Srɔ̃maɖemaɖe Ŋu\nGBE BUBU Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Batak (Karo) Batak (Toba) Biak Bicol Bislama Bulgarian Cambodian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Dangme Danish Digor Drehu Dutch Efik Estonian Eŋlisi Eʋegbe Fijian Finnish Fon Franse Ga Garifuna Georgian German Greek Guarani Gun Haitian Creole Hausa Hebrew Hiligaynon Hindi Hiri Motu Hmong (Ɣi) Hungarian Ibanag Icelandic Igbo Iloko Indonesian Isoko Italian Japanese Javanese Kabiye Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisonge Kongo Korean Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lingala Lithuanian Lomwe Luganda Lunda Luo Luvale Macedonian Macua Malagasy Malay Malayalam Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mongolian Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Polish Portuguese Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Rutoro Samoan Sango Saramaccan Sena Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Spanish Sranantongo Swahili Swahili (Congo) Swati Swedish Tagalog Tahitian Tamil Tatar Telugu Tetun Dili Thai Tigrinya Tiv Tojolabal Tok Pisin Tongan Tshiluba Tshwa Tsonga Turkish Twi Tzeltal Tzotzil Ukrainian Umbundu Urdu Urhobo Venda Vietnamese Waray-Waray Wayuunaiki Wolaita Xhosa Yoruba Zande Zulu\nYesu yi ɖasrã Petro lɔ̃xo kpɔ eye woda dɔ nɛ.—Mateo 8:14, 15; Marko 1:29-31\nLE XEXEA me godoo la, subɔsubɔhawo abe Roma Katolikoha, Ortodɔks hawo, Budha subɔsubɔha kple subɔsubɔha bubuwo biana tso woƒe ŋgɔnɔlawo kple woƒe nunɔlawo si be woagaɖe srɔ̃ o. Ke hã ame geɖe susu be nu sia gbɔe wòtso be subɔsubɔha vovovowo ƒe ŋgɔnɔlawo va le gbɔdɔdɔ ƒe ŋukpenanu geɖe wɔm le ɣeyiɣi siawo me.\nEya ta susu le eme be míabia be, ɖe Ŋɔŋlɔawo de se be sɔlemehawo ƒe ŋgɔnɔlawo kple woƒe nunɔlawo nagaɖe srɔ̃ oa? Hafi míaɖo nya ma ŋu la, na míade ŋugble tso afi si nuwɔna sia dzɔ tso kple ale si Mawu bunɛ ŋu.\nALE SI SRƆ̃MAÐEMAÐE WƆ VA ÐO SƆLEMEHAWO ME\nNumekugbalẽ aɖe (Encyclopædia Britannica) ɖe srɔ̃maɖemaɖe gɔme be, “enye trenɔnɔ, eya ta mele be ame nadɔ kple ame aɖeke o, vevietɔ ne amea nye nunɔla alo ame si tsɔ eɖokui na be yeawɔ mawusubɔsubɔdɔ.” Le Papa Benedict XVI ƒe nuƒo si wòƒo na Roma Katolikoha ƒe dɔwɔƒe si dzi wòkpɔna me tɔwo le ƒe 2006 me la, egblɔ be “nunɔlawo ƒe srɔ̃maɖemaɖe nɔ anyi tso Apostoloawo ƒe ku megbe teti.”\nKe hã, womexe mɔ na ƒe alafa gbãtɔ me Kristotɔwo be woagaɖe srɔ̃ o. Le nyateƒe me la, apostolo Paulo si nɔ anyi le ƒe alafa gbãtɔ me xlɔ̃ nu xɔsetɔwo tso “beblegbɔgbɔwo ƒe nyawo” kple ame siwo “dea se ɖe srɔ̃ɖeɖe nu” la ŋu.—1 Timoteo 4:1-3.\nƑe alafa evelia mee nunɔlawo ƒe srɔ̃maɖemaɖe ƒe nyaa va ge ɖe “Kristotɔwo” ƒe sɔlemeha siwo va zu Roma Katolikohaa me. Le agbalẽ si nye Srɔ̃maɖemaɖe Kple Subɔsubɔhawo Ƒe Kɔnuwo (si le Eŋlisigbe me) ƒe nya nu la, “esia wɔ ɖeka kple se yeye si fɔ ɖe te ku ɖe srɔ̃maɖemaɖe ŋu le Roma Fiaɖuƒea me.”\nLe ƒe alafa siwo kplɔe ɖo me la, sɔlemehawo ƒe aɖaŋuɖotakpekpewo kple yeaɖi Sɔlemeha Fofowo ye do nunɔlawo ƒe srɔ̃maɖemaɖe ɖe ŋgɔ. Wosusu be gbɔdɔdɔ ƒoa ɖi ame eye mele be nunɔla nawɔ naneke si aƒo ɖii o. Ke hã, numekugbalẽa (Encyclopædia Britannica) gblɔ be, “tso keke ƒe alafa 10 lia me ke la, srɔ̃ nɔ nunɔla geɖe kple bisiɔp aɖewo gɔ̃ hã si.”\nWode se be nunɔlawo nagaɖe srɔ̃ o le Lateran aɖaŋuɖotakpekpe si wowɔ le ƒe 1123 kple ƒe 1139 me le Roma, eye wòva zu nu si me Roma Katolikohaa lé ɖe asi va se ɖe egbe. Se sia wɔe be sɔlemehaa ƒo asa na eƒe ŋusẽ kple nunɔamesi siwo va zua nunɔla siwo ɖe srɔ̃ ƒe viwo tɔ la.\nALE SI MAWU BUA NUNƆLAWO ƑE SRƆ̃MAÐEMAÐEE\nMawu ƒe susu le nya sia ŋu dze eme kɔ nyuie le eƒe Nya Biblia me. Míakpɔ ale si Yesu si hã meɖe srɔ̃ o le “Dziƒofiaɖuƒe la ta” gblɔ tso nya sia ŋu le Biblia me. (Mateo 19:12) Apostolo Paulo hã ƒo nu tso Kristotɔ siwo tiae be yewoasrɔ̃ eƒe kpɔɖeŋu anɔ tre le ‘nya nyuia ta’ ŋu.—1 Korintotɔwo 7:37, 38; 9:23.\nKe hã, Yesu loo alo Paulo mede se ɖe srɔ̃ɖeɖe nu o. Yesu gblɔ be menye ye yomedzelawo katã sie trenɔnɔ ƒe “nunana” la le o. Esi Paulo nɔ nu ƒom tso “ɖekakpui kple ɖetugbui siwo meɖe srɔ̃ o” ŋu la, egblɔ be: “Nyemexɔ sedede aɖeke tso Aƒetɔ la gbɔ na wo o, gake mele nye susu dom ɖa.”—Mateo 19:11; 1 Korintotɔwo 7:25.\nTsɔ kpe ɖe eŋu la, Biblia ɖee fia be srɔ̃ nɔ Kristotɔ geɖe siwo nɔ anyi le ƒe alafa gbãtɔ me la si, ame siawo dometɔ ɖekae nye apostolo Petro. (Mateo 8:14; Marko 1:29-31; 1 Korintotɔwo 9:5) Le gbɔdɔdɔ manɔsenu si bɔ le Romatɔwo ƒe ɣeyiɣia me ta la, Paulo gblɔ be ne dzikpɔla aɖe ɖe srɔ̃ la, ele be, ‘wòanye nyɔnu ɖeka srɔ̃,’ ‘eye viawo nabɔbɔ wo ɖokui.’—1 Timoteo 3:2, 4.\nMenye ame siwo ɖe srɔ̃ evɔ womekpɔa gome le gbɔdɔdɔ me ƒe nya gblɔm wole o, elabe Biblia gblɔe eme kɔ be “srɔ̃ŋutsu netsɔ nu si srɔ̃a dze na la nɛ,” eye srɔ̃tɔwo ‘megate gbɔdɔdɔ wo nɔewo o.’ (1 Korintotɔwo 7:3-5) Edze ƒãa be Mawu mede se ɖe srɔ̃ɖeɖe nu o eye menye dzizizi na Kristotɔwo be woagaɖe srɔ̃ o.\nLE NYA NYUI LA TA\nNe menye dzizizie srɔ̃maɖemaɖe nye na Kristotɔwo o ɖe, ke nu ka tae Yesu kple Paulo kafu trenɔnɔ? Elabena ame siwo nye trewo la kpɔa ɣeyiɣi geɖe ɖe nya nyuia gbɔgblɔ na ame bubuwo ŋu. Trewo ate ŋu awɔ geɖe elabe woawo ya wometoa kuxi siwo me srɔ̃tɔwo tona la me o.—1 Korintotɔwo 7:32-35.\nBu David si ɖe asi le eƒe dɔ si me wòkpɔa ga geɖe le le Mexico City, eye wòʋu yi Costa Rica ƒe kɔƒenuto aɖe me be yeafia Biblia amewo ŋu kpɔ. Ðe David kpɔe be esi yenye tre tae yete ŋu wɔ esia? Egblɔ be: “Nenemae.” Eyi edzi be, “esesẽ be matrɔ ɖe dukɔ bubu me tɔwo ƒe nuwɔnawo kple agbenɔnɔ ŋu ya, gake esi wònye nye ɖeka koe ta la, tɔtrɔ ɖe nɔnɔmeawo ŋu mesesẽ boo o.”\nKristotɔ aɖe si meɖe srɔ̃ o, si ŋkɔe nye Claudia, ame si ʋu yi afi si gbeƒãɖelawo hiã le la gblɔ be: “Mese vivi le Mawu subɔsubɔ me. Nye xɔse kple ƒomedodo si le nye kple Mawu dome la me sẽna ɖe edzi ne mekpɔ ale si wòléa be nam.”\n“Èɖanye tre alo srɔ̃tɔ o, àkpɔ dzidzɔ ne èwɔ wò ŋutetewo katã le Yehowa Mawu subɔsubɔ me.”—Claudia\nMele be trenɔnɔ nanye agba o. Claudia gblɔ kpee be: “Èɖanye tre alo srɔ̃tɔ o, àkpɔ dzidzɔ ne èwɔ wò ŋutetewo katã le Yehowa Mawu subɔsubɔ me.”—Psalmo 119:1, 2.\nCan single Christians be happy? The Bible gives the proper view of marriage, and a perfect example of singleness too.\nModzakaɖenu aɖe koe gbeɖoɖoɖi nyea alo nu si yi ŋgɔ wu emae wònyea?\nƉoe Ɖe Amewo Ɖoe Ɖe Amewo Ðe Wobia Tso Kristotɔwo Si Be Woagaɖe Srɔ̃ Oa?\nAleke Hamemetsitsiwo Kpena Ðe Yehowa Ðasefowo Ƒe Hamewo Ŋui?


Gbetakpɔxɔ—Tata Si Míesrɔ̃na | October 2006\nNukatae New World Translation Biblia la gblɔ le Mose V, 31:2 be “womagaɖe mɔ” na Mose, ‘be wòado ayi ahagbɔ’ abe Israel ƒe ŋgɔxɔla ene o, evɔ Biblia gɔmeɖeɖe bubuwo ya gblɔ be Mose ŋutɔe magate ŋu dona o ɖo?\nTogbɔ be woate ŋu aɖe Hebrigbe me nya si wozã le kpukpui sia me la gɔme ɖe mɔ eveawo siaa nu hã la, alesi woɖe egɔmee ɖe Biblia gɔmeɖeɖe aɖewo me la di be yeafia be le Mose ƒe agbenɔƒe ƒe nuwuwu lɔƒo la, egbɔdzɔ, eye ŋusẽ aɖeke meganɔ eŋu wòatsɔ awɔ ŋgɔxɔxɔdɔ si wode esi la o. Le kpɔɖeŋu me, Woɖe Mose ƒe nya siwo wògblɔ le kpukpui sia me la gɔme le Eʋegbe Biblia me be: “Ƒe alafa ɖeka blave enye si mexɔ egbe sia, nyemate ŋu agado o, eye nyemate ŋu agava me o.” Eye The New American Bible hã gblɔ be: “Nyemagate ŋu atsa bɔbɔe o.”\nGake nya si le Mose V, 34:7 ya ɖee fia be togbɔ be Mose tsi hã la, megbɔdzɔ o. Afima xlẽ be: “Mose xɔ ƒe alafa ɖeka blave hafi ku; ke eƒe ŋkuwo metsi o, eye agbe gale eŋu.” Eyata ŋusẽ nɔ Mose ŋu wòatsɔ axɔ ŋgɔ na dukɔa, gake Yehowa megadi be wòayi edzi awɔe o. Míade dzesi esia le nya si Mose gblɔ kplɔe ɖo la me be: “Yehowa gblɔ nam be, ‘Mele Yordan sia tso ge o.’” (NW) Anɔ eme be nya si Yehowa gblɔ le Meriba, esime Israel-dukɔa bia tsi nono la, dzi koe wògale kpe ɖomee.—Mose IV, 20:9-12.\nMose nɔ agbe didi ŋutɔ, eye míate ŋu ama eƒe agbemeŋutinya ɖedzesi la ɖe akpa etɔ̃ me sɔsɔe. Enɔ Egipte ƒe 40, afisi “wofia Egiptetɔwo ƒe nunyawo katã” eyama, eye “wòsẽ ŋu le eƒe nyawo kple dɔwɔwɔwo me” le. (Dɔwɔwɔwo 7:20-22) Egatsɔ ƒe 40 hã nɔ Midian. Esime wònɔ afima la, etu nɔnɔme siwo ahiã be woanɔ esi hafi wòate ŋu akplɔ Yehowa ƒe dukɔa la ɖo. Mlɔeba la, Mose zã ƒe 40 tsɔ kplɔ Israel-viawo hefia mɔ wo. Gake Yehowa tso nya me azɔ be Yosua ye akplɔ dukɔa atso Yordan-tɔsisia ayi ɖe Ŋugbedodonyigbaa dzi, ke menye Mose o.—Mose V, 31:3.\nEyata, gɔmesese si tututu le Mose V, 31:2 ŋu lae New World Translation gblɔ. Mose megava nye Israel-viwo ƒe ŋgɔxɔla o, menye le esi ŋusẽ meganɔ eŋu o ta o, ke boŋ le esi Yehowa meɖe mɔ nɛ be wòagakplɔ wo o ta.\nAlesi Amegbetɔwo Le Agbe Tegbee Nɔnɔ Dimee\nÀte Ŋu Anɔ Agbe Tegbee\nÐe Biblia ƒe Sewo Le Kpaɖii Akpaa?\nYehowa Kpe Ðe Ŋunye Menɔ Te Ðe Agbemekuxiwo Nu\nXɔse Kple Mawuvɔvɔ̃ Nana Dzi Nɔa Ame Ƒo\nLɔlɔ̃ Tua Dzinɔameƒo Ðo\nKpɔ Mɔ Na Yehowa, Eye Nàlé Dzi Ðe Ƒo\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA October 2006\nGBETAKPƆXƆ—TATA SI MÍESRƆ̃NA October 2006